text:
7. mai 2018Nr. 71
Kunngerð um fiskiskapin eftir botnfiski, rækjum og krabba við fiskiførum undir føroyskum flaggi í grønlendskum sjógvi í 2018
Við heimild í § 5, stk. 2, § 34, stk. 1 og 2, § 39, stk. 1, nr. 3, stk. 2, nr. 2 og 10 og stk. 3, § 49, stk. 2 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
§ 1. Kunngerðin fevnir um fiskiskap við fiskiførum undir føroyskum flaggi eftir botnfiski, rækjum og krabba í fiskiveiðiumveldinum hjá Grønlandi í 2018 sambært fiskiveiðiavtaluni millum Føroyar og Grønland og fiskiveiðiavtaluni millum Føroyar og Evropeiska Samveldið.
Toskur, svartkalvi og brosma í Eysturgrønlandi
§ 2. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2018 fiska 350 tons av toski, 325 tons av svartkalva og 100 tons av brosmu í Eysturgrønlandi. Fiskiskapurin kann vera við línu ella troli. Í mesta lagi trý skip kunnu vera til fiskiskap í senn. Beinleiðis veiða eftir toski er bert loyvd frá 1. juni 2018.
Stk. 2. Av kvotunum í stk. 1 verða 345 tons av toski, 8 tons av svartkalva og 100 tons av brosmu sett av til veiðu við línu, og 5 tons av toski og 317 tons av svartkalva sett av til veiðu við troli. Fiskiskapurin verður skipaður við felags árskvotu.
Stk. 3. Fiskiloyvi at fiska av kvotunum sambært stk. 1 og 2 verða latin teimum trimum rættindahavarum, sum, í tíðarskeiðinum 2013-2017 við fiskifari undir føroyskum flaggi, hava fiskað mest av kvoturættindunum í Eysturgrønlandi, ið eru fevnd av hesi grein. Treyt fyri at fáa fiskiloyvi er, at rættindahavari í 2018 eisini hevur rætt til fiskiloyvi í bólki 2 ella 3 sambært § 74, stk. 1, nr. 1 ella 2 í løgtingslógini. Fiskiloyvi verður latið til veiðu við tí reiðskapi, sum roynt hevur verið við í tíðarskeiðinum 2013-2017.
Stk. 4. Eru útlit fyri, at rættindini sambært stk. 1 og 2 ikki verða fullnýtt, kann Vørn, eftir 1. september 2018, lata øðrum fiskiloyvi. Tá avgerð verður tikin um hetta, kann Vørn gera undantak frá avmarkingunum um veiðihátt í stk. 2 og treytunum í stk. 3, og skal í viðgerðini leggja dent á, at føroysku rættindini sambært stk. 1 mest møguligt verða gagnnýtt, herundir, at útlit eru fyri, at umsøkjari fer til fiskiskap í Grønlandi í 2018.
Stk. 5. Vørn skal alment boða frá, tá søkjast kann um fiskiloyvi sambært stk. 4.
Toskur og brosma í Eysturgrønlandi
§ 3. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2018 fiska 1.075 tons av toski og 375 tons av brosmu í Eysturgrønlandi. Fiskiskapurin er avmarkaður til veiðu við línu. Beinleiðis veiða eftir toski er bert loyvd frá 1. juni 2018. Fiskiskapurin verður skipaður við felags árskvotu.
Stk. 2. Fiskiloyvi at fiska av kvotunum sambært stk. 1 verður latið persóni ella felag, sum í 2018 hevur rætt til fiskiloyvi í bólki 3, sambært § 74, stk. 1, nr. 2 í løgtingslógini. Skrivlig umsókn um fiskiloyvi skal vera Vørn í hendi í seinasta lagi 22. mai 2018, klokkan 12.00. Í umsóknini skal tilskilast, hvørjum skipi ætlanin er at royna við, og hvat fyri tíðarskeið, sambært stk. 3, skipið ynskir at fara til fiskiskap. Hvør rættindahavari kann fáa fiskiloyvi svarandi til talið av skipum, ið viðkomandi hevur fingið útskrivað fiskiloyvi til fiskiskap í bólki 3, sambært § 74, stk. 1, nr. 2 í løgtingslógini. Treyt fyri at fáa fiskiloyvi er, at skipið hevur galdandi siglingarloyvi fyri fiskifør.
Stk. 3. Í mesta lagi 6 skip kunnu vera til fiskiskap í senn sambært stk. 1. Um fleiri enn 6 umsóknir eru til kvoturnar sambært stk. 1, verður fiskiskapurin skipaður í tíðarskeiðum á 3 vikur við í mesta lagi 6 skipum í hvørjum tíðarskeiði. Fyrsta tíðarskeiðið byrjar 4. juni 2018.
Stk. 4. Eru fleiri enn seks umsóknir, ið ætla til fiskiskap sama tíðarskeið, verður lutakast um, hvør sleppur til fiskiskap hetta tíðarskeiðið. Umsøkjari, sum ikki fær lut, verður fluttur til tíðarskeið, har pláss er. Eru fleiri umsøkjarar til sama tíðarskeið, ið ikki fáa lut, og sum ynskja annað tíðarskeið, har pláss er, verður aftur lutakast um, hvør umsøkjari fær atgongd til tíðarskeiðið, um tað ikki eru nóg nógv pláss tøk.
Stk. 5. Felagskvotan fyri hvørt tíðarskeið, sambært stk. 3, verður ásett sum kvoturnar sambært stk. 1 falda við einum brotparti, har teljarin er tal av umsóknum til hetta tíðarskeið, tó í mesta lagi 6, og nevnarin ásettur sum samlaða talið av umsóknum sambært stk. 3. Møguligt avlop, ella ov nógv fiskað í fyrra tíðarskeiði, verður lagt afturat ella drigið frá felags kvotunum.
Stk. 6. Eftir umsókn kann Vørn játta eigara av fiskifari, sum hevur tilsøgn um at fáa fiskiloyvi ávíst tíðarskeið sambært stk. 3, at byrja fiskiskap í øðrum tíðarskeiði, treytað av, at eigarar av fiskifari, sum eisini hava tilsøgn um at byrja í upprunaliga tíðarskeiðinum, loyva hesum, og at talið av fiskiførum í øðrum tíðarskeiði ikki fer upp um 6. Fiskifarið kann í mesta lagi vera til fiskiskap í 3 vikur, roknað frá tí, at farið verður til fiskiskap.
Stk. 7. Veiðan hjá fiskifari, sum sambært stk. 6 fer til fiskiskap annað tíðarskeið enn upprunaliga tillutað, verður roknað av kvotuni, sum er sett av til tíðarskeiðið, sum fiskifarið upprunaliga fekk tilsøgn um at fara til fiskiskap í.
Stk. 8. Eru útlit fyri, at felagskvoturnar í stk. 1 ikki verða fullnýttar, kann Vørn, eftir 1. september 2018, gera undantak frá treytum og mannagongdini í stk. 4-7, og lata nýggj fiskiloyvi eftir treytini og avmarkingini í stk. 1, 1. pkt. at fiska av felagskvotunum. Vørn skal alment boða frá hesi avgerð, og tá søkjast kann um fiskiloyvi. Eru fleiri enn seks umsóknir, verður avgerð tikin við lutakasti um, hvørji skip kunnu sleppa til fiskiskap.
Svartkalvi í Vesturgrønlandi
§ 4. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2018 fiska 100 tons av svartkalva í Vesturgrønlandi.
Stk. 2. Loyvi at fiska av kvotuni sambært stk. 1 verður latið tí felag ella persóni, sum við fiskifari undir føroyskum flaggi hevur fiskað mest av svartkalva í Vesturgrønlandi sambært fiskiveiðiavtaluni millum Føroyar og Grønland í tíðarskeiðinum 2013-2017. Fiskiskapurin verður skipaður við felags árskvotu.
Stk. 3. Eru útlit fyri, at rættindini sambært stk. 1 ikki verða fullnýtt, kann Vørn, eftir 1. september 2018, lata øðrum fiskiloyvi. Tá avgerð verður tikin um hetta, kann Vørn gera undantak frá treytunum í stk. 2, og skal í viðgerðini leggja dent á, at føroysku rættindini sambært stk. 1 mest møguligt verða gagnnýtt, herundir, at útlit eru fyri, at umsøkjari fer til fiskiskap í Grønlandi í 2018.
Stk. 4. Vørn skal alment boða frá, tá søkjast kann um fiskiloyvi sambært stk. 3.
Svartkalvi í Eysturgrønlandi
§ 5. Sambært fiskiveiðiavtaluni millum Føroyar og Evropeiska Samveldið kunnu fiskifør undir føroyskum flaggi í 2018 fiska 110 tons av svartkalva í Eysturgrønlandi.
Stk. 2. Loyvi til at fiska av kvotu, sambært stk. 1, verður latið teimum, sum í 2017 høvdu rætt at fiska av kvotuni. Fiskiskapurin verður skipaður við egnari árskvotu.
Rækjur
§ 6. Sambært fiskiveiðiavtaluni millum Føroyar og Evropeiska Samveldið kunnu fiskifør undir føroyskum flaggi í 2018 fiska 1.200 tons av rækjum í Eysturgrønlandi.
Stk. 2. Rættindi at fiska rækjur, sambært stk. 1, verða latin teimum, sum í 2017 høvdu rætt til fiskiloyvi við egnari árskvotu at veiða rækjur við fiskifari undir føroyskum flaggi. Fiskiskapurin í 2018 verður skipaður við egnari árskvotu.
Krabbi
§ 7. Sambært fiskiveiðiavtaluni millum Føroyar og Grønland kunnu fiskifør undir føroyskum flaggi í 2018 royndarfiska eftir krabba í Eysturgrønlandi. Samlaða veiðan av krabba kann í mesta lagi vera 500 tons.
Stk. 2. Loyvi at royndarfiska, sambært stk. 1, verður eftir umsókn til Fiskimálaráðið latið persóni ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini. Treyt fyri at fáa fiskiloyvi er, at umsøkjari í umsóknini kann vísa á fiskifar, ið er útgjørt at fiska, hagreiða og frysta veiðuna.
Fiskileiðir fyri tosk
§ 8. Toskakvoturnar, sambært § 2, stk. 2 og § 3, stk. 2, kunnu fiskast á hesum leiðum í fiskiveiðiumveldinum hjá Grønlandi:
1) NAFO 1F og ICES XIV, t.e. vestan fyri 44°00’V og sunnan fyri 60°45’N, og eystan fyri 44°00’V og sunnan fyri 62°30’N.
2) ICES XIV, t.e. norðan fyri 62°30’N.
Treytir um landing
§ 9. Øll veiða, sambært §§ 2-5, skal landast um bryggjukant í Føroyum.
Stk. 2. Hóast ásetingina í stk. 1 kann veiða, sambært §§ 2-5, verða landað uttanlands, um veiðan verður flutt óvirkað til Føroyar, og fyrsta søla av veiðuni fer fram í Føroyum. Tá landað verður uttanlands, skal øll veiðan um eina innvigingarskipan, sum er góðkend av Vørn.
Fiskiloyvi
§ 10. Fiskiskapur í grønlendskum sjógvi, sambært hesi kunngerð, kann bert fara fram við fiskiførum, sum eftir skrivligari umsókn hava fingið fiskiloyvi frá Vørn til slíkan fiskiskap.
Stk. 2. Bert persónur ella felag, ið lýkur treytirnar í § 5, stk. 1, §§ 6, 7 og 9 og § 51, stk. 2 í løgtingslógini, kann fáa fiskiloyvi sambært hesi kunngerð.
Stk. 3. Fiskifør undir føroyskum flaggi kunnu bert fara til fiskiskap í grønlendskum sjógvi, um Vørn hevur váttað, at tey eru á lista yvir føroysk fiskifør, sum Grønland hevur givið loyvi at fiska í teirra sjóøki.
§ 11. Skiparin skal fylgja teimum treytum, sum galda fyri veiði í grønlendskum sjógvi.
Sýni
§ 12. Fiskifør, ið fiska sambært hesi kunngerð, kunnu verða áløgd at taka sýni av veiðuni.
§ 13. Fiskifør, ið fiska sambært hesi kunngerð, kunnu verða áløgd at gera kanningar av veiðuni, herundir av stødd, vekt og dygd.
Fráboðanir
§ 14. Fiskifør, sum veiða í grønlendskum sjógvi sambært hesi kunngerð, skulu senda hesar fráboðanir til Vørn samsvarandi skjali 1:
1) Fráboðan um, at fiskiskapur byrjar. Fráboðanin skal sendast, í fyrsta lagi 12 tímar og í seinasta lagi 2 tímar, áðrenn skipið kemur inn í fiskiveiðiumveldið hjá Grønlandi.
2) Veiðifráboðan hvønn dag. Veiðifráboðanin um veiðu undanfarna samdøgur skal sendast, tá fiskiskapurin fyri dagin er liðugur og í seinasta lagi kl. 12 UTC dagin eftir. Fráboðanin skal sendast, sjálvt um eingin veiða er fingin.
3) Fráboðan um, at fiskiskapur endar. Fráboðanin skal sendast, í fyrsta lagi 8 tímar og í seinasta lagi 2 tímar, áðrenn skipið fer úr fiskiveiðiumveldi Grønlands.
Stk. 2. Fiskifør skulu somuleiðis senda grønlendskum myndugleikum fráboðanir samsvarandi teimum reglum, sum galda fyri fiskiskap í fiskiveiðiumveldinum hjá Grønlandi.
Revsing
§ 15. Brot á § 10, stk. 1 og 3 og § 14 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki fylgir boðum sambært §§ 12 ella 13.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1, um fiskað er meira enn loyvt er sambært fiskiloyvi ella sambært hesi kunngerð, ella um fiskifar ikki heldur seg til treytir ásettar í fiskiloyvinum sambært § 10, stk. 1 í hesi kunngerð. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 16. Henda kunngerð kemur í gildi dagin eftir, at hon er kunngjørd og fer úr gildi 31. desember 2018.
Fiskimálaráðið, 7. mai 2018
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Fráboðanir til Vørn
Niðanfyri standandi fráboðanir skulu sendast Vørn í XML sniði umvegis heimasíðuna www.vorn.fo, undir “talgild móttøka”. Fráboðanir kunnu eisini sendast umvegis heimasíðuna, www.vorn.fo, undir “fráboðanir”.
1) COE - Fráboðan um, at fiskiskapur byrjar. Skal sendast, í fyrsta lagi 12 tímar og í seinasta lagi 2 tímar, áðrenn skipið kemur inn í fiskiveiðiumveldið hjá Grønlandi.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin um veiðu undanfarna samdøgur skal sendast, tá fiskiskapurin fyri dagin er liðugur, og í seinasta lagi kl. 12 UTC dagin eftir. Fráboðanin skal sendast, sjálvt um eingin veiða er fingin.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 8 tímar og í seinasta lagi 2 tímar, áðrenn skipið fer úr fiskiveiðiumveldi Grønlands.
Fráboðanin skal hava fylgjandi tekst:


c: text/html

text:
Økt eftirlit hóttir persónliga frælsið
Fyrr í ár avdúkaði Edward Snowden, at USA sneytaði í privatlívinum hjá borgarunum í USA. Nógvur ruðuleiki og nógv kjak hevur síðani verið um avlurtan av privatum samskifti. Nú er ætlanin at hendan avlurtingin eisini skal fremjast í verki í Føroyum.
Ætlanin er at víðka heimildirnar hjá løgregluni at avlurta fólk, ið eru undir illgruna fyri at hava framt størri brotsverk – serliga verður hugsað um rúsevnir, pornografi og KT-brotsverk.
Løgmaður rættvísger ætlanina um at seta í verk danska avlurtingar- og eftirlitspakkan í Føroyum við at siga, at Føroyar eru í gongd við at blíva ein “tilfeingisdepil fyri narkobarónar”. Í Danmark hava heimildirnar serliga verið nýttar av fregnartænastuni orsakað av óttanum fyri yvirgangi.
Óttin fyri yvirgangi er ikki orsøkin til, at løgreglan í Føroyum skal hava víðari heimildir at avlurta fólk. Tað er heldur óttin fyri, at Føroyar gerast frístaður fyri narkokriminalitet. Løgmaður hevur tó ikki haldgóðar grundgevingar fyri, hví so er. Hann vísir bara á, at hann hevur fingið hetta fortalt frá løgregluni, og at “hetta væl saktans er tað, sum hendir, tá lóggávan er afturi í telefaxtíðini”, sum hann tekur til í samrøðu við Kringvarp Føroya 12. novembur.
Inntriv í persónliga frælsi
Unga Tjóðveldið metir ikki, at so víðfevnd avlurting eigur at verða tikin í brúk, serliga, tá landsins trygd ikki stendur upp á spæl. Tað er at gera seg inn á persónliga frælsi hjá fólkinum, og tað er eisini sera ivasamt, um ein slík skipan fer at steðga sølu av rúsevnum. Tað er nærliggjandi at hugsa, at brotsfólk bara finna nýggjar mátar at skipa kriminalitet og samskifti uppá.
Vit eiga at varðveita einar Føroyar, har vit sum útgangsstøði ikki illteinkja hvønn annan. Tí hvar steðgar mistonkiliggeringin og avlurtingin? Hóast ætlanin bara er at avlurta fólk, tá talan er um álvarsom brotsverk, er stórur vandi fyri, at skipanin verður misnýtt. Eisini verður rættartrygdin hjá teimum avvarðandi hjá tí mistonkta í vanda. Tað er ikki bara viðkomandi, sum verður avlurtaður, men øll tey hann ella hon samskiftir við – foreldur, systkin, vinir, starvsfelagar o.s.fr.
Avdúkingarnar hjá m.ø. Snowden varpaðu ljós á, hvussu lond sneyta í privatu viðurskiftunum hjá sínum borgarum. Hetta viðførdi nógvan kritikk og kjak um persónligt frælsi og rættartrygd. Tað er tí løgið, at føroyskir myndugleikar ókritiskt ætla at seta líknandi skipanir í verk í Føroyum.
Unga Tjóðveldið heldur, at vit ístaðin áttu at lagt størri dent á fyribyrging av kriminaliteti, t.d. við at raðfesta útbúgving og sosial tilboð.
Vegna Unga Tjóðveldið
Tráin Petursson Nónklett
13-11-2013

robotstxt: allowed

filter: keep


text:
Skeið og fyrilestrar
Skeið í konfliktmekling mars 2017
Konfliktmekling – gerast mediator
Konfliktkunnleiki inniber:
at skilja, hvat ein konflikt er, og hví og hvussu henda ávirkast
at kenna týdningin av málbrúki og atburði í samskifti okkara við onnur
at kenna mun á kjaki og dialogi
at kenna vandan fyri konfliktupptrapping
eina ásannan um:
at sannleikarnir eru fleiri - enn bara tín egni
at ósemjur,konfliktir, eru sjálvsagdar og neyðugar í lívi okkara
at vit sjálvi ávirka ósemjur og trætur okkara
at konfliktir hvørki kunnu ella skulu burturbeinast ella krógvast
Dialogur
Virðingin fyri dialoginum er ein lívsáskoðan við virðing fyri medmenniskjum
-----------------------------------------------------------
Fyrilestrar
Fyrilestrar kunnu vera longri ella stytri og kunnu vera skipaðir eftir ymsum
leistum - t.d. sum eitt lutvíst samspæl við luttakararnar.
Evnið vil hava okkurt við niðanfyrinevndu viðurskifti at gera, men vera tillagað til luttakarabólkin:
Konfliktfatan og konflikthandfaring
Hvat er ein konflikt, hvussu ávirkast henda, hvussu handfara vit hana og hvørjar loysnir eru.
Samráðingarevni
Hvussu handfara vit ósemjur og hvussu gerat vit betri forhandlarar.
Mediatión/konfliktmekling
Hvat er mediatión. Hvat kann ein mediator. Hvørjar ósemjur hóska til mediatión, og hvussu tekur ein fyrsta stigið.
Skeið
Skeið verður javnan útboðið, men serligar avtalur kunnu eisini gerast við bólkar.
Les nærri um seinasta skeiðið og kostnaðin her. Skeið í mediatión 2018 - apr. mánaða
Kostnaður
Fyrilestrar og skeið verða løgd til rættis eftir, hvør málbólkurin er, so skeiðið gerst viðkomandi fyri luttakararnar.
Vegleiðandi prísur fyri fyrilestur er:
Fyrilestur ca. 2 tímar, kann roknast við kostnaði um kr. 5.000 + mvg.
Serligar avtalur kunnu gerast um skeiðskostnað, tá snýr seg um bólkar.


text:
Hevur tú eitt hugskot til eitt mentanarligt tiltak? Ein dreym um eitt norðurlendskt tiltak? Eina hugsjón um eina framúrskarandi ráðstevnu? Eitt nýtt sjónarhorn til samfelagskjakið?
Um tú hevur brúk fyri leiðbeining, at tosa saman um tankamenning ella fyri einum samstarvspartnara, fyri at gera tankar til veruleika, kanst tú seta teg í samband við Norðurlandahúsið. Vit hava nógar samstarvsfelagar og eru altíð áhugaði í at fáa fleiri.
Vit vilja arbeiða fyri einum góðum og fruktbarum samstarvi.
Setið tykkum í samband við okkum nlh@nlh.fo


text:
Viðskiftatreytir
Tá ið tú skrásetur teg hjá veita.fo, váttar tú at hava lisið og skilt viðskiftatreytirnar niðanfyri.
1. Um veita.fo
Sp/F Tilboð er høvuðsnavn felagsins. Veita.fo er hjánavn hjá felagnum.
Veita.fo er bindilið millum fyritøkur og kundar. Veita.fo heintar tilboð frá fyritøkum til kundan. Hevur kundin tørv á eini tænastu, kann tað á veita.fo fáa tilboð upp á hesa tænastu frá fleiri fyritøkum. Kundin lýsir gjølla sín tørv á veita.fo. Síðani hava fyritøkurnar umvegis veita.fo møguleika at koma í samband við kundan og geva tilboð uppá uppgávuna. Tá ið kundin hevur fingið eitt nøktandi tilboð, kann tað á veita.fo taka av hesum tilboði. At enda kann kundin geva fyritøkuni ummæli á veita.fo soleiðis, at aðrir kundar kunnu fáa ágóðan av royndunum hjá hesum kundanum við fyritøkuni.
3. Rættindi til broytingar
Veita.fo tilskilar sær rætt at broyta viðskiftatreytirnar uttan ávaring.
Veita.fo tilskilar sær rætt at broyta prísirnar við 7 daga varningi. Tílík broyting verður lýst á heimasíðuni.
6. Upplýsingar inntøppaðir
Sum viðskiftafólk á veita.fo bindir tú teg til at geva upp rættar, dagførdar og lógligar upplýsingar í sambandi við, at tú stovnar teg sum viðskiftafólk, at tú stovnar uppgávur og gevur boð upp á uppgávur, umframt tað skrivliga samskiftið við aðrar partar á veita.fo.
9. Tilboð
Tá ið ein fyritøka gevur einum kunda tilboð upp á eina uppgávu, skulu allar útreiðslur, ið eru tengdar at uppgávuni, vera sundurgreinaðar og síggjast í tilboðnum, herímillum tilfar og meirvirðisgjald. Fyritøkan bindur seg harumframt eisini til at útinna uppgávuna fyri kundan fyri tann prís, ið nevndur er í tilboðnum til kundan.
12. Kundatænasta
Skrásett viðskiftafólk kunnu koma í samband við viðskiftatænastuna a veita.fo. Veita.fo leggur seg eftir at svara øllum, ið venda sær til veita.fo, innan fyri tríggjar arbeiðsdagar.
1.1 Gevið gætur:
Veita.fo er einans bindilið millum fyritøkur og kundar. Veita.fo tekur onga ábyrgd, um fyritøkur ella kundar mishalda avtalur sínamillum, eitt nú um kundin ikki rindar fyritøkuni, ella um kostnaðurin fyri eina tænastu gerst hægri enn avtala. Aðrar ósemjur kunnu eisini ímyndast millum fyritøkur og kundar, og hesar tekur Veita.fo heldur onga ábyrgd fyri.
Veita.fo mælir viðskiftafólkum á veita.fo til at gera greiða avtalu sínamillum, so eingin misskiljing verður, partanna millum.
4. Ábyrgdaravmarking
Veita.fo er ein online tænastu skipan hjá ávikavist kundum og fyritøkum og virkar sum bindilið millum teir.
Veita.fo hevur ikki ábyrgd av:
- At upplýsingar, ið kundar og fyritøkur geva, eru rættar
- At tilboð millum kundan og fyritøkuna verða goldin og framd
- Vøru- ella tænastukeypi millum kunda og fyritøku
- At avtalur millum kunda og fyritøku verða hildnar
- Fíggjarligum tapi hjá kunda og fyritøku fyri at nýta veita.fo
- Óhepnum støðum vegna mistak í forriti til skipanina ella brek á heimasíðuni ella vevambætaranum.
- Force majeure tilburðir ella aðrir tilburðir, ið veita.fo onga ávirkan hevur á.
7. Teldupostfráboðan
Viðskiftafólk hjá veita.fo fáa sjálvvirkandi teldupost, tá ið eitthvørt serligt hendir í skipanini. Veita.fo rindar útreiðslur í sambandi sjálvvirkandi teldupost.
10. Ummæli
Ummæli er ein av grundarsteininum hjá veita.fo. Í nógvum førum eru ummæli avgerandi fyri, hvøjra fyritøku kundin velur til eina uppgávu. Kundar , ið hava tikið av einum tilboði frá einari fyritøkuá veita.fo, kunnu geva hesum veitara ummæli. Ummæli verður greinað í ymsar flokkar og fevna frá 1 stjørnu til 5 stjørnur, umframt møguleikan at gera viðmerkingar.
Kundar kunnu bert ummæla ein veitara, um kundi á veita.fo hevur kunnað um, hjá hvørjum fyritøku hann hevur tikið av tilboði, og hvat prísurin er. Fyri hvørja veiting kann kundin gera eitt ummæli.
Veita.fo átekur sær onga ábyrgd fyri ummælum og viðmerkingum hjá viðskiftafólki. Tað er á ongan hátt loyvt fyritøku at rætta í ella villleiða ummælini. Hetta fevnir eisini um at stovna falska vangamynd til at brúka følsk ummæli ella beinleiðis at biðja kundar um ummæli til sín fyrimun. Veita.fo tilskilar sær rættin at steingja vangamyndina hjá fyritøku, um mett verður, at viðkomandi veitari hevur roynt at rætta í ella villeiða ummæli.
13. Trygd
Veita.fo vil tryggja, at dátur, sum viðskiftafólk hava latið frá sær á heimasíðuni ikki verður misnýtt ella falla í skeivar hendur. Veita.fo kann tó ikki átaka sær ábyrgd fyri óvæntaðum hendingum orsakað av force majeure tilburðum, teldusníkum, “Denial of Service” álopum ella orsakað av møguligum brekum við forritinum til skipanina, ið kunnu seta trygdina í vanda á tí vevambætara, har dátur liggja goymdar.
Øll loyniorð verða goymd í bronglaðum frymli í dátagrunninum
2. Orðagreining
Nøkur serliga týðandi orð, ið ganga aftur í viðskiftatreytinum hjá veita.fo. verða greinað her. Tey eru:
- “Veita.fo” ella “vit”: Er fyritøkan og persónarnir, ið eiga og reka skipanina veita.fo.
- “Kundi”: Er persónur ella virki, ið hevur tørv á eini tænastu, og tí nýtir skipanina til at heinta inn tilboð frá fyritøkum.
- “Fyritøka”: Eru einstaklingar ella virkir, ið nýta veita.fo til at finna uppgávur.
- “Viðskiftafólk ”: Er felagsheiti fyri kundar ella fyritøkur, ið eru skrásett á veita.fo
- “Uppgáva”: Er heitið á lýsingini, ið kundi hevur greitt frá og tørv á.
5. Data og politikkur
Veita.fo er ein online tænastu skipan hjá ávikavist kundum og fyritøkum og virkar sum bindilið millum teir.
Veita.fo hevur ikki ábyrgd av:
- At upplýsingar, ið kundar og fyritøkur geva, eru rættar
- At tilboð millum kundan og fyritøkuna verða goldin og framd
- Vøru- ella tænastukeypi millum kunda og fyritøku
- At avtalur millum kunda og fyritøku verða hildnar
- Fíggjarligum tapi hjá kunda og fyritøku fyri at nýta veita.fo
- Óhepnum støðum vegna mistak í forriti til skipanina ella brek á heimasíðuni ella vevambætaranum.
- Force majeure tilburðir ella aðrir tilburðir, ið veita.fo onga ávirkan hevur á.
- Persónsdáta og persónsdátupolitikkur
Sum treyt fyri at gera avtalu við veita.fo tørvar okkum hesar upplýsingar:
- Navn
- Bústað
- Telefonnummar
- Teldupost adressu
Tínar persónsupplýsingar verða skrásettar við tí endamálið at veita tær vøruna.
Persónsupplýsingarnar verða skrásettar hjá Sp/F Tilboð og goymdar í fimm ár og verða síðan fyribeindar.
Tá ið persónsupplýsingar verða innsavnaðar á okkara heimasíðu, verður staðiliga tryggjað, at tú smatykkir, soleiðis at tú neyvt fært at vita, hvørjar upplýsingar verða innsavnaðar og hví.
Stjórin og starvsfólkini hjá veita.fo hava atgongd til tær upplýsingar, ið verða skrásettar um teg.
Dátuábyrgdari á veita.fo er Sp/F Tilboð.
Ábyrgd av trygdini í skipanini og datagrunninum har alt data um kundan verður goymt er okkaa KT veitari Upplýsingar, ið eru givnar veita.fo verða á ongan hátt givnar ella seldar víðari til triðjamann, og vit skráseta heldur ikki viðkvæmar upplýsingar um persónar.
Tá ið tú ert skrásettur hjá Sp/F Tilboð, hevur tú altíð rætt til at mótmæla hesi skrásetan. Tú hevur eisini rætt til innlit í, hvørjar upplýsingar vit hava skrásett um teg. Henda rætt hevur tú sambært persónsupplýsingarlógini. Vilt tú hava innlit, skalt tú seta teg í samband við Sp/F Tilboð við telduposti info(a)veita.com.
Cookies
Á veita.fo verða cookies nýttar við tí endamáli at fáa virkisførið á heimasíðuni at virka so væl sum til ber og gera tína vitjan so lætta sum til ber.
Tú kanst altíð strika cookies av telduni. Hvussu tað verður gjørt, veldst um browsaran, tú brúkar.
Gerðalisti og hagtøl
Vit nýta eina hagfrøðiliga skipan, ið savnar hagtøl inn frá gerðalistanum á veita.fo. Hesi hagtøl kunnu m.a. geva okkum ein hagfrøðiliga mynd av, hvussu nógvar vitjanir heimasíðan hevur, hvaðan tey koma og hvar á heimasíðuni tey rýma.
Henda hagfrøðiliga skipanin og gerðalistin verða einans nýtt við tí endamáli at menna veita.fo á bestan hátt.
Veita.fo skrásetir dátur, tá ið viðskiftafólk verður stovnað sum kundi ella fyritøka, og eisini tá ið uppgávur verða stovnaðar. Dátur verða eisini skrásettar, tá ið viðskiftafólk nýta heimasíðuna til at skriva boð, bjóða upp á uppgávur, skriva til okkara veitarar, og ummæli verður givið veitarum. Veita.fo fer ongantíð at selja hesar skrásetingar til triðjamann. Kortini eru partar av hesum dátum tøkar hjá viðskiftafólkum, sum eru ið skipanini.
Upplýsingar, ið liggja frammi fyri vitjandi á heimasíðuni, sum ikki eru innritað á teirra kontu:
- Upplýsingar um 5 tær seinastu uppgávur, tó ikki persónsupplýsingar.
- Uppgávu heiti
- Kostnaðarmeting
- Dagfestingar, nær uppgávur skulu verða gjørdar
- Nær ein uppgáva er stovna
- Ymiskar upplýsingar um veita.fo
Sjónligar upplýsingar til vitjandi á heimasíðuni, sum eru ritað inn á sína kontu:
- Somu upplýsingar, sum tá ið viðskiftafólk ikki er ritað inn á sína kontu
- Fyrispurningar til okkara veiting og svarið til teir
- Boð, ið eru send millum kunda og fyritøku
- Boð upp á uppgávur
- Upplýsingar um, hvussu og hvar samband fæst við viðskiftafólk.
Upplýsingar, sum verða skiftar, tá ið viðskiftafólk skiftir sínar kontaktupplýsingar:
- Navn á útbjóðarum
- Navn á veitaranum
- Telefonnummar hjá brúkaranum
- Teldupostadressa hjá viðskiftafólki
8. Upplýsingar um samband
Upplýsingar um samband merkir upplýsingar, ið kunnu hava við sær at viðskiftafólk verður eyðmerkt. Upplýsingar um samband hjá kunda og vfyritøkum verða skiftar ígjøgnum teldupost, tá ið kundar taka av tilboði hjá fyritøku, ella tá ið fyritøkur gera funkuna “Kann eg síggja uppgávuna” virkna.
Upplýsingar um samband kunnu eisini spjaðast við boðum, ið brúkarar senda sínámillum.
11. Boð
Høvuðshátturin at samskifta millum kundar og fyritøkur er at senda og mótaka boð. Oftast verða boð nýtt hjá fyritøkum til at koma í samband við kundar hvørs uppgávu fyritøkur kunnu útinna. Kundar hava síðani møguleikan at svara hesum boðum í skipanini.
14. Trygt samskiftið
Veita er trygg at nýta
Tínar uppgávur, tilboð samskifitð o.a. er bronglað (krypterað). Hetta merkir, at eingin annar enn tú kann fáa atgongd til tínar upplýsingar. Sum ein eyka trygd verður Veita eisini eftirkannað árliga av uttanhýsis trygdarserfrøðingi.
Bert tú hevur atgongd
Á Veita nýtir tú tína teldupost adressu og eitt loyniorð. Hetta tryggjar, at onnur ikki fáa atgongd til tín profil. Alneyðugt er tó, at tú ikki avdúkar títt loyniorð fyri øðrum.
Í mun til samskifti við vanligum telduposti, er alt samskifti á veita.fo bronglað. Óviðkomandi kunnu tí ikki síggja skjøl og upplýsingar, ið verða sendar aftur og fram.
Viðgerð av upplýsingum
Tilboð Sp/f, sum varir av Veita-skipanini, er bundið at persónsverndarlógini og trygdarkunngerðini – og fylgir altjóða standardi um KT-trygd. Hetta merkir m.a. at starvsfólk ikki hava heimild á nakran hátt at viðgera persónsupplýsingar uttan samtykki. Starvsfólk og undirveitarar hjá Veita hava eisini treytaleysa tagnarskyldu viðvíkjandi upplýsingum um viðurskifti hjá viðskiftafólkum, sum tey fáa kunnleika til.
Tínir upplýsingar, uppgávur, tilboð og samskiftið liggja trygt
Veita skipanin liggur í tryggum rakstrarumhvørvi, har fysisku karmarnir lúka altjóða trygdarkrøv. Trygdaravrit verður tikið av skipanini dagliga. Avritið verður varðveitt á tryggum stað. Sum ein eyka trygd, verður spegling av rakstrarumhvørvinum framd regluliga. Um rakstrarumhvørvið av onkrari óhugsandi orsøk skuldi farið fyri skeyti, so finst til eina og hvørja tíð eitt eyka eintak av rakstrarumhvørvinum.
GRØNAR ORKUKELDUR24 apríl, 2018
Seinastu árini hevur eitt rák tikið seg upp, har ið fólk gerast meira og meira varug við ta ávirkan, sum dálkandi orkukeldur hava á eitt nú umhvørvið. Tilvitið førir við…
Tá ið skaðin rakar17 apríl, 2018
Øll kunnu vera rakt av skaðum, bæði privatfólk og fyritøkur. Er talan um tryggingarskaða, er tað altíð gott, at ein frammanundan hevur sett seg inn í, hvussu ein skal bera…


text:
Í Føroyum kundu vit sagt, at vit eru ikki limir í Sameindu Tjóðum (ST). Tí raka teirra átøk ikki okkum, og nýtast ikki at verða tikin upp í skúlum, miðlum og aðrastaðni í almenna rúminum.
Hinvegin hevur netverkssamfelagið og almenni vælstandurin elvt til, at vit meir enn nakrantíð áður kenna okkum sum ein part av heiminum uppá gott og ilt, serliga tá umræður havið.
Føroyar hava í mong ár havt avtalur við grannalond um tilfeingið, sum er í havinum. Tær lívfrøðiligu broytingar, ið eru á hesum øki, síggjast tí skjótt aftur í einum stórum øki, sum minnir okkum á, at viðurskiftini eru markleys og ikki bara hjá okkum.
Heimsmálini hjá ST vísa á 17 mál, sum fyri ár 2030 kunnu skapa ein betri heim. Altjóða átakið, sum byrjaði í 2015, verður kallað Heimsmál fyri burðardyggari menning. Heimsmálini eru evnið á hesum undirvísingarsíðum hjá Snar.
Hóast fjøltáttaði, hanga Heimsmálini saman
Átakið hjá ST byggir á Millenium Development Goals, sum byrjaði í árinum 2000. Høvuðsmálið var tá at beina burtur ógvusligt fátækadømi.
Hóast heimsmálini nú eru 17, hanga tey saman. Roynt verður at skapa eina javnvág millum búskaparliga menning, sosiala menning og umhvørvisliga menning. Vit kunnu siga, at átakið byggir á eitt holistiskt lívssýni, tað er at síggja øll lívsins viðurskifti í eini heild.
Hugsjónin hjá ST er, at øll heimsins lond skulu medvirka í strembanini at røkka hesum 17 málum í 2030.
Heimsmálini koma til Føroya
Eftir uppskoti frá Miðflokkinum samtyki løgtingið í 2017 at heita á landsstýrið, at arbeiða fyri at fremja málini í ST-samtyktini 2030 Agenda for Sustainable Development.
Fólkatingslimurin, Magni Arge, og Uttanríkis- og Vinnumálaráðið hava umsett tekstin um heimsmálini til føroyskt. Tað, sum er skrivað á Snar um heimsmálini, tekur støði í hesum týðingum. Høvuðsteksturin er frá Magna, men undirmálini eru frá Uttanríkis- og Vinnumálaráðnum.
Greinarnar um heimsmálini Heimsins bestu tíðindi hava verið á prenti í Dimmalætting, og eru brúktar við loyvi.
Undir hvørjum av teim 17 heimsmálunum eru stuttir undranarspurningar.
Drúgvari undirvísingargongdir fyri hádeild og miðnám eru settar fyri seg.
Undirvísingarportalurin Snar
Snar er ein undirvísingarportalur, sum vendir sær til øll stig í føroyska skúlanum. Víðfevndu heimsmálini hjá ST fyri eini burðardyggari menning skulu tí í hesum føri síggjast í einum breiðum undirvísingarligum høpi. Oftast eru evnini tvørgreinalig, men í onkrum føri kann hugsast, at evnini eru tættari knýtt at samfelagsfrøði ella lívfrøði enn øðrum lærugreinum.
Eru spurningar, er ritstjórnin á Snar altíð til reiðar at svara og vegleiða.


text:
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur.
Ársfundur
Ársfundurin verður settur kl. 10. Fundarskráin fylgir lógum felagsins.
Uppskot til viðgerðar á fundinum skulu sendast til kvinnufelag@kvinnufelag.fo í seinasta lagi 9. september 2017.
Sama dag sum ársfundurin er, skipar Demokratia fyri tiltaki í Norðurlandahúsinum við Öslem Cekic: “At byggja brýr og grava veitir”, og tí verður í ár miðað eftir, at fundurin verður liðugur umleið kl. 14:30, so vit náa í Norðurlandahúsið. Tiltakið í Norðurlandahúsinum byrjar kl. 15.
Veitsla
Dagurin endar við veitslu í Mettustovu, har farið verður til borðs kl. 18:30. Kostnaðurin fyri veitsluna er kr. 200,- fyri hvørja.
Tilmelding
Boða frá luttøku á kvinnufelag@kvinnufelag.fo ella ring/sms á tlf. 21 60 64 í seinasta lagi 12. september 2017.


text:
Reingerð er ein tænasta, sum fleiri brúkarar ynskja sær, og vísa á, at tað stundum er ein týðandi fortreyt fyri at búleikast heima. NBH hevur tí valt at fara undir eina royndarverkætlan, har mett verður um, hvør hevur tørv á reingerð. Tænastan verður fíggjað við lutvísum brúkaragjaldi og lutvísum stuðli frá NBH. Verkætlanin verður síðani eftirmett í mun til, hvørt hetta skal gerast eitt fast tænastutilboð.
Til ber at søkja um fíggjarligan stuðul til reingerðartænastu við at venda sær til tel. 410000, yrkadagar millum kl. 10 – 16, ella við at útfylla umsóknarblað, sum fæst her.


text:
Innflutningurin fyrstu 2 mánaðirnar í ár var 1,2 mia. kr. Tað eru 20% meir enn somu mánaðir í fjør. Uttan skip og flogfør var vøksturin 10%. Sama tíðarskeið var útflutningurin 1,5 mia. kr. Tað eru 15% ella 200 mió. kr. meir enn í fjør.
Skip og brennievni øktu mest um innflutningin
Innflutningurin fyrstu 2 mánaðirnar í ár var 1,2 mia. kr. Tað eru 20% meir enn somu mánaðir í fjør. Um vit ikki telja skip og flogfør við, var vøksturin 10% ella 93 mió. kr.
Tað er serliga vøkstur í innflutningi í bólkinum “skip og flogfør”, men vit hava eisini innflutt meir av brennievni. Tað er prísvøksturin í hesum vørubólki sum ger, at vøksturin í virði er munandi størri enn vøksturin í tonsum.
Uppsjóvarfiskurin økti nógv mest um útflutningin
Samlaði útflutningurin fyrstu 2 mánaðirnar í ár var 1,5 mia. kr. Tað eru 200 mió. kr. meir enn í fjør. Tað eru serliga uppsjóvarsløgini makrelur og sild, sum vit hava útflutt meir av. Hetta er eisini einasti vørubólkur, har útflutningurin er vaksin í nøgd.
Dagførd og útgreinaði hagtøl um innflutning og útflutning eru at finna í hagtalsgrunninum her.


text:
Drunnhvíti (lat. Hydrobates pelagica L; da. Stormsvale) er ikki størri enn grátítlingur. Oman á drunninum er hann hvítur, annars allur svartur. Hann eigur í urðum ella í vallbergi, har hann grevur sær holur sum lundi og stundum millum lundan. Lítið er her av honum; og minni sæst til tað, tí hann fer ikki út fyrr enn um sólsetur, liggur allan dagin inni og vermir einasta egg sítt. Tað er hvítt við brúnprikkutum ringi runt um tjúkka endan. Eftir 5 vikum kemur pisan út. Hon er margháttlig at síggja, sum ein dimmur morgráur dúnknøttur við høvdi og hálsi á. Floygd er hon meinlík hinum gomlu.
Drunnhvítin er stundum nógvur úti á havi. Vakurt og kimiligt er flog hansara; ofta stuttleikar hann sær við at fara digst yvir vatnskorpuni, hækkar seg upp fyri hvønn aldurygg, lækkar seg aftur í aldudalinum; og aldri tykist hann at møðast. — Ungin er óføra feitur; men søgnin um, at Føroyingar áður turkaðu kropparnar, drógu veik ígjøgnum teir og so brendu teir sum ljós, er lítið trúlig.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Orð: Bernhard Brim
Lag: Kurt Foss og Reidar Bøe
1. Í bø eg gangi tá blómur spretta,
eg gleðist yvir at skjótt er vár –
tá kemur til mín ein lítil genta,
ein søtur ungi um fimm seks ár.
2. Hon sóljutyssi í hondum hevur,
tann fyrsta heilsan frá vársins tíð,
hon møtir mær sum ein vin, hon kennir,
so hjartans fegin hon smílist blíð.
3. Hon spyr meg barnsligt, um eg vil fá tær,
hon hevur heintað tær stutt herfrá,
og um eg vil, so bert fegin tak tær,
tvey eygu siga so klár og blá.
4. So stóru gávu ei nakar gav mær,
sum hendan hondin við boð um vár,
eg pening gevi, so hon kann keypa
eitt silkiband um sítt gula hár.
5. Hon loypir frá mær við tøkk í sinni,
so kát hon dansar á vársins veg,
hon rennir frá mær og ánar ikki,
at tað var hon, sum var góð við meg.


text:
Veruligu uppgávurnar verða slett ikki loystar av meirilutanum í Tórshavnar býráð, sum bara hevur gjørt nakrar ússaligar royndir at kopiera undanfarna býráð, tí nýhugsan er eingin!
Nú skjótt átta mánaðir eru farnir, síðani nýggjur meiriluti tók við í Tórshavnar býráð, má tíverri staðfestast, at talan hevur verið um eitt afturstig fyri og annað eftir. Rok og ósemjur hava myndað kommununa bæði úteftir og inneftir, og ótryggleiki og rok millum borgarar er úrslitið. Nýhugsan er púrt eingin!
Málini, sum eru farin eftir liðini, hava verið nógv í tali. Fyrst var tað ætlanin hjá NCC at gera ein skúrbý við Velbastaðvegin til 40 arbeiðsfólk, sum bleiv slept, tá mótmæli komu. So var tað innkoyringsvegurin til Havnina, ið brádliga ikki kundi brúkast, og í staðin skuldi tunnil borast fyri 300 milliónir krónur, men eisini tann ætlanin bleiv slept, og nú skal so aftur gerast vegur.
Síðani bleiv sáttmáli gjørdur við tunnilsfelagið og NCC um grót úr Eysturoyartunlinum, men hesin sáttmáli er ongantíð samtyktur av býráðnum – og hartil roynir núverandi meiriluti at skylda upp á gamla meirilutan, hóast núverandi býráðsleiðsla eigur hetta mál við høvd og gørnum!
Virða ikki bygdirnar
Oman á tað heila, hava tær syrgt fyri, at alt hetta grótið úr Eysturoyartunlinum skal koyrast inn á Sund, har fjøran verður oyðiløgd fyri at rúma eini grótrúgvu, eingin ætlan annars er fyri. Ei undur í, at kaldbaksfólk ilskast og kenna seg illa viðfarin, tí býráðið hevur slett ikki viljað hoyrt tey og teirra mótmæli.
So var tað Nólsoyarsiglingin, har eitt eyka gjald brádliga mátti leggjast á Strandferðsluna mitt í árinum, so tað var um reppið at kostað nólsoyingum ein túr. Sjálvandi var alt á gosi, og tíbetur kom so ein loysn, har kommunan bakkaði, so túrurin ikki verður mistur kortini. Men rumblið kundu vit gott verið fyriuttan!
Heldur ikki fólkið í Hesti er sloppið undan, tí har blómar býráðið við síni líkasælu, nú brúk er fyri øktum túratali, so ungfólk kunnu trívast í oynni. Tá nú hesin býráðsmeirilutin skal kopiera alt, sum vit gjørdu í gamla meirilutanum, mátti verið upplagt at hildið fram við arbeiðinum at samráðast við Strandferðsluna um ein morguntúr aftrat.
Óseriøsitetur
Sjálvandi er neyðugt hjá einum nýggjum meiriluta at markera seg – og kanska ikki minst, tá tú tekur við eftir ein so serstakliga virknan meiriluta, sum í 12 ár hevur fingið eina rúgvu av skafti. Tað, sum ørkymlar mest, er at talan alla somlu tíðina er um heita luft, tí einki hevur verið lagt fyri býráðið av tí, ið verður sent upp. Her snýr alt seg bara um at flyta fokus og einki annað.
At býráðið brádliga vil hava gongd á íbúðarbygging og ætlar, at arbeiðarafeløg, bankar og onnur skulu fíggja, er eitt sindur løgið, tí tað er í grundini nakað, borgarstjórin og meirilutin einki hevur við at gera. Og so oman á tað heila at krevja, at íbúðarbygging skal fremjast eftir einum ári, er tað reina tvætl.
Annika Olsen var sjálv landsstýriskvinna, tá eldraøkið varð smoygt niður yvir høvdið á kommununum, so tað hevði klætt henni at víst eitt sindur størri eyðmýkt, tá hon nú sum borgarstjóri úttalar seg um júst hetta øki. At sleingja um seg við leysum tankum um at byggja fleiri ellis- og røktarheim er beinleiðis óseriøst, tá hetta ongastaðni er viðgjørt í býráðnum yvirhøvur!
Havnin sovnar
Men hvat hevur so býráðsleiðslan gjørt? Hvat er komið burturúr? Nei, ikki tað stóra, má tíverri ásannast, tí hesar fyrstu skjótt átta mánaðirnar av hesum skeiðnum hevur verið rok um eina rúgvu av málum, samstundis sum einki innihald hevur verið í nøkrum.
Henda býráðssamgongan setti sær annars høg mál, og tær vóru ikki so lítið bragdligar, tá tær løgdu samgonguavtaluna fram. Men veruligu uppgávurnar verða slett ikki loystar og úrslit eru púrt eingi! Tvørturímóti hevur talan bara verið um nakrar ússaligar royndir at kopiera undanfarna býráð, samstundis sum bara tað er sett í gongd, sum undanfarna býráð longu hevði avgreitt.
Hetta er bæði synd og skomm fyri okkara høvuðsstað, tí alt hetta keglið í gerandisdegnum, fjølmiðlum og á heimasíðuni hjá býráðnum gagnar ongum. Havnin eigur at lyfta seg upp um sovorðið, og eg má tíverri staðfesta, at eg hevði veruliga væntað mær meira enn hetta!
Meðan vit bíða, noyðast borgararnir at klóra sær í nakkanum og spyrja seg sjálvar, um býráðið er til fyri teirra ella sína egnu skyld, tí eingin kann liva við, at Havnin spakuliga verður rurað í svøvn.


text:
Ævintýr eftir Grimm brøðurnar, endursag...
Ævintýr eftir Grimm brøðurnar, endursagt á nýggjan hátt og sum teknirøð.
Aladdin og gandalampan er kenda klassis...
Aladdin og gandalampan er kenda klassiska ævintýrið, ið hevur bergtikið bæði ung og gomul í øldir.
Søgusavn við 14 av bestu og kendast ævi...
Søgusavn við 14 av bestu og kendast ævintýrunum hjá Asbjørnsen og Moe. Væl egnað til upplestur
Savn við kendastu og best dámdu ævintýr...
Savn við kendastu og best dámdu ævintýrunum hjá H. C. Andersen.
Eitt spildurnýtt føroyskt ævintýr um pr...
Eitt spildurnýtt føroyskt ævintýr um prinsessuna, sum verður til ein eiturkopp
Savn við føroyskum ævintýrum.
Savn við føroyskum ævintýrum.
Savn við ævintýrum og skjaldrum við vøk...
Savn við ævintýrum og skjaldrum við vøkrum myndprýðingum
Eitt ævintýr, ið Veronica Leo hevur end...
Eitt ævintýr, ið Veronica Leo hevur endursagt og myndprýtt.
Ein nýggj ævintýrbók við átta ævintýr...
Ein nýggj ævintýrbók við átta ævintýrum
Tann klóki biddarin eitur Ali Hann k...
Tann klóki biddarin eitur Ali Hann kemur í tos við keypmannin Abu Sahm, sum sigur honum frá, at tann illi Kalid hevur stolið 7000 gullstykki fr&aac...
Átta ævintýr, ið fara fram í asiatisku ...
Átta ævintýr, ið fara fram í asiatisku londunum: Maleisia, Pakistan, Korea, Teilandi, Kampodja, Burma, Bangladesh og India.
Klassiska ævintýrið hjá Jakobi Jakobsen...
Klassiska ævintýrið hjá Jakobi Jakobsen um trøllið hjá Pápaleysa í nýggjum sniði


text:
Gunvør Balle hevur sett Bjørn Kalsø skrivligan fyrispurning um føroysk-undirvísing til útlendingar, ið koma til Føroyar
Skrivligur fyrispurningur settur Bjørn Kalsø, landsstýrismanni í skúlamálum um føroysk-undirvísing til útlendingar:
- Hvørji tilboð um føroysk-undirvísing eru í løtuni í boði til útlendingar, ið koma til Føroya at búgva?
- Hvussu ætlar landsstýrismaðurin at tryggja útlendingum nøktandi undirvísing í føroyskum máli, mentan, samfelagsviðurskiftum umframt kunning um teirra rættindi og skyldur?
- Hvørji tilboð um føroysk-undirvísing fáa børn hjá útlendingum í føroysku fólkaskúlunum í dag?
- Hvussu ætlar landsstýrismaðurin at tryggja, at hetta tilboð verður enn betri?
- Hvussu er hetta øki skipað millum land og kommunur og tann einstaka, tvs.hvør hevur ábyrgd av hvørjum, hvør rindar og umsitur hvat?
- Eru 20 ókeypis undirvísingartímar í føroyskum í boði óansæð hvar í Føroyum útlendingarnir búgva, ella eru tað bara ávísir kvøldskúlar, ið bjóða hetta fram í løtuni?
Viðmerkingar:
Seinnu árini hevur eitt vaksandi tal av útlendingum sett búgv í Føroyum. Fyri mong er talan um eitt tíðarskeið í arbeiðs- ella ítróttarørindum, men alt fleiri eru gift til Føroya og gerast harvið fastbúgvandi borgarar í landinum. Í 2004 viðgjørdi Útlendingastovan 20 umsóknir frá makum, ið ynsktu familjusameining og í 2014 var hetta tal 75. Av hesum er lutfallið, at uml. 70% av umsøkjarum eru kvinnur og 30% menn. Talan er sostatt um nærum fýrafalding av umsóknum uppá 10 ár. Leggjast kann aftrat, at tað er ikki óvanligt, at kvinnurnar hava eitt ella tvey børn við sær, so veruliga talið av teimum, ið fáa familjusameining er nakað hægri.
1.januar 2014 vóru 1.234 fólk í Føroyum, sum eru fødd uttan fyri norðurlond og smbrt. Manntali vóru í 2011 2.464 fólk, sum ikki hava føroyskt sum móðurmál. Útlendingar eru í dag ein nátúrligur partur av okkara samfelag og eitt ríkt tilfeingi, ið rúmkar okkara vitan og kunnleika á so mangan hátt. Vit eru fáment og okkum tørvar menniskjaligt tilfeingi.
Eingin ivi er tó um, at vit geva ikki hesum nýggju borgarum nóg góðar møguleikar at trívast og virka í landinum. Størsti trupulleikin er vantandi føroyskt-undirvísing, og mong búgva í landinum í fleiri ár uttan at læra málið. At læra málið væl er lykilin til væleydnaða integrasjón. Lykilin til at kunnu brúka sínar førleikar og lykilin til fult at kunna virka og taka lut í fólkaræðinum. Umframt dygga mál-undirvísing er eisini tørvur á frálæru um mentan, samfelag, arbeiðsmarknað og teirra rættindur og skyldur.
Integrasjónsálitið frá 2011 mælti til 6 átøk, ið eru neyðug fyri at integrasjón skal rigga:
- Smíða integrasjónslóg
- Seta ein samskipara at arbeiða við integrasjón
- Kravt byrjanarskeið
- Eyka undirvísing í fólkaskúlanum
- Átøk til børn undir skúlaaldur og
- Tulkatænasta
Løgtingið hevur tikið undir við hesum áliti, og harvið eisini at seta í verk tey tiltøk, ið eru neyðug fyri at hjálpa tilfluttum fólki at fáa eina so góða byrjan og eina so góða tilveru í Føroyum sum gjørligt. Men sera fá av hesum átøkum eru sett í verk, og skjøtul eigur at vera settur á hesi átøk sum skjótast. Integrasjónsálitið staðfestir, at í samband við útlendingaøkið hevur Mentamálaráðið ábyrgd av undirvísingartilboðum í føroyskum máli og mentan,
Sum er, fáa útlendingar 20 undirvísingartímar í føroyskum í boði ókeypis og kunnu so fáa eitt 20tíma skeið aftrat, sum tey sjálvi rinda undir Kvøldskúlanum. Sum royndarætlan bjóða Mentamálaráðið, ALS og Tórshavnar Kommuna í løtuni eitt 20 vikurs skeið í heyst og eitt nýtt byrjar aftur nú í januar og tað er eitt stórt stig rætta vegin. Men umframt at pláss ikki er fyri øllum á skeiðunum, so er tað framvegis alt ov lítið og harumframt vantar stórliga undirvísing í føroyskari mentan og samfelagsviðurskiftum. Nógv hava góðar útbúgvingar og tað, teimum tørvar, er fyrst og fremst eina málsliga innføring í tað virkisøki, tey eru útbúgvin til, soleiðis at tey kunnu brúka sína útbúgving.
Í grannalondunum verða treytir settar umsøkjarum, soleiðis at tey skulu hava verið ígjøgnum ávíst tal av mál-undirvísingartímum fyri at fáa varandi uppihaldsloyvi. Slíka treyt kunnu vit ikki seta fyrr enn vit hava givið fólki møguleika at taka slík skeið, sum tey í øðrum londum lutvíst skulu rinda fyri sjálvi.
9. januar 2015
Gunvør Balle


text: So er Høgni aftur á flogi við eini klummu, sum livir upp til tær allar bestu, eg minnist. Sum so ofta eru tað viðurskiftini millum okkum í smáu Føroyum og so Hundraðlandið, Danmark, har alt er hundrað ferðir betur og størri enn vit. Eisini tá vit byggja uppihaldstrappur fyri øll, sum hava uppihaldsloyvi, og halda tær upp móti Odessa, har verðins størsta kulissa varð bygd og skapti søgu á filmi, púra innantóm. Bravo, Høgni! Var tað ikki fyri tær og góðum ritstjórum og livandi pennum, so var heimligi blaðdeyðin langt síðina sum kettan - í durinum deyð! Gott vikuskifti!


text:
Í næstu húsum, nýklødd við svørtum bylgjuplátum, fram við trappunum oman á Frúutrøð, hevur arkitekturin Robert Thomassen gjørt býarinnar ljótastu fasadu til eitt steyrrætt listaverk, ið skoðar yvir allan býin. Spennandi.
Grafikarin Marius Olsen er niðri í Steinprenti á Skálatrøð, har hann sýnir fram saman við finsku Ilona Raipala. Uttan iva er Marius okkara so nógv besti grafiski listamaður.
Í næstu hølum, teim søguligu hjá Öström, har skipar felagsskapurin LGBT fyri lista- og vísindaframsýning við spyrjandi heitinum Hvat er natúrligt? Millum fyrilestrarnar og listarligu avrikini er Aggi Ásgeirsdóttir, sum hevur gjørt eina stuttliga parafrasu yvir hestamynd hjá William Heinesen.
Í Smiðjuni í Lítluvík sýnir Kári Svensson fram og aftantil í hølunum sýnir dótturin, Ásla Rannvá Svensson, fram armbond í klárum litum. Legg til merkis tattoveringina á arminum.
Oman gjøgnum Krókabrekkuna koma vit á tal við suðroyingar, sum eru í heimagjørdum húðaskóm, ella rotuskóm. Við minnismerkið yvir Niels R. Finsen fái eg ein teirra at posera fyri myndatólinum.
Og so bjóðar Hallstein til ein góðan bita á Heimasta Horni. Kjøt, fiskur og tvøst. Ein góður dagur, sum enn bara er hálvrunnin, ella reiðiliga tað. Í Fútalág bíðar grýtan við ræstari súpan.


text:
Sverri Egholm
16.05.2018 - 18:04
Ítróttur > Ítróttur > Annað
11. og 12. mai var Parasport Føroyar vertir fyri NM í boccia.
Fleiri enn 60 ítróttarfólk úr Føroyum, Íslandi, Danmark, Noregi, Svøríki og Íslandi luttóku í kappingini ið var hildin í nýggju Stórhøllini á Hálsi.
Hóast ein slík kapping krevur nógv, bæði fólk og fyrireikingar gekk kappingin sum heild væl, og var tað vælnøgdir gestir ið fóru heimaftur sunnudagin 13. mai.
Tíverri rakk tað ikki til nakað heiðursmerki hjá Føroyum, og var tað serliga Finland ið tók tey flestu gullmerkini.
(Av misgáum komu myndir frá kappingini ikki á Portalin um vikuskiftið. Tí koma tær her nú)


text:
Arbeiðsrit
Arbeiðsrit eru samfelagsfakliga grundað arbeiði, sum eru minni í vavi og dýpd enn veruligar granskingarverkætlanir. Hesi rit kunnu eitt nú vera umbidnar kanningar, tvs. kanningararbeiði sum Granskingardepilin ger móti gjaldi. Hetta kunnu eisini vera ávegis arbeiði av størri granskingarverkætlanum, undirvisingar- og kunningartilfar ella líknandi.
Arbeiðsrit vera altíð skrivað á føroyskum. Hava fólk handrit, sum tey halda eru egnað til útgávu í Arbeiðsriti, eru tey vælkomin at seta seg í samband við okkum.
Útgávurnar av Arbeiðsritum eru í PDF-formati niðanfyri.
Arbeiðsrit 30, 2012: BMI hjá børnum í 1. og 7. flokki í Føroyum
Dennis Holm, samfelagsfrøðingur, Bjarta Vilhelm og Ingør Justinussen. Granskingardepilin fyri Samfelagsmenning.
Arbeiðsrit 29, 2012: Førleikamenning og arbeiðsmegi - tørvurin hjá føroyskum fyritøkum
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 28, 2011: Nógv at læra úr Norra – ferðafrásøgn frá vitjan við Gloppenfjørðin
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 27, 2011: Løn og kynsbýtið á almenna arbeiðsmarknaðinum - ein perspektivering
Martha H. Mýri, stjórnmálafrøðingur, Granskingardepilin fyri Samfelagsmenning.
Arbeiðsrit 26, 2010: Starvsfólk á dagstovnum - ein trivnaðarkanning
Karin Jóhanna L. Knudsen og Martha H. Mýri, stjórnmálafrøðingur, Granskingardepilin fyri Samfelagsmenning.
Arbeiðsrit 25, 2010: Tørvskanning: Flutningur av skúlabørnum í Eysturkommunu
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 24, 2009: Hvar endaðu tey øll? - Kanning millum miðnámsskúlanæmingar í Suðuroynni árini 1976-2006
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 23, 2009: Hvar eru tey, og hvussu eru tey nøgd? - Kanning millum lesandi á Fróðskaparsetri Føroya árini 1999-2009
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 22, 2009: Føroysk sjófólk, sum sigla í øðrum londum
Magni Laksáfoss, búskaparfrøðingur, og Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 21, 2009: Motivatiónskanning 2008 - dáturit
Jógvan Mørkøre, stjórnmálafrøðingur, Granskingardepilin fyri Samfelagsmenning.
Arbeiðsrit 20, 2009: Bygnaðarligu trupulleikarnir størsta avbjóðingin
Dennis Holm, samfelagsfrøðingur, Granskingardepilin fyri Samfelagsmenning.
Arbeiðsrit 19, 2008: Tilgongd til kommunusamanlegging í Suðuroy
Dennis Holm, samfelagsfrøðingur, og Jógvan Mørkøre, stjórnmálafrøðingur, Granskingardepilin fyri Samfelagsmenning.
Arbeiðsrit 18, 2008: Nærverkið - ein góð tænasta
Olga Biskopstø, samfelagsfrøðingur, Granskingardepilin fyri Samfelagsmenning.
Arbeiðsrit 17, 2007: Happing í føroyska fólkaskúlanum - ein spurnakanning
Karin Jóhanna L. Knudsen, samfelagsfrøðingur, Martha H. Mýri, stjórnmálafrøðingur, & Jógvan Mørkøre, stjórnmálafrøðingur, Granskingardepilin fyri Økismenning.
Arbeiðsrit 16, 2007: Livikorini hjá fyritíðarpensjónistum í Føroyum - ein spurnakanning
Olga Biskopstø & Martha Mýri, samfelagsfrøðingar, Granskingardepilin fyri Økismenning.
Arbeiðsrit 15, 2007: Demografisk lýsing av Suðuroy 2007
Dennis Holm, samfelagsfrøðingur, Granskingardepilin fyri Økismenning.
Arbeiðsrit 14, 2007: Vinnulívið í Suðuroynni í 2006
Dennis Holm, samfelagsfrøðingur og Bogi Mortensen, Siviløkonom, Granskingardepilin fyri Økismenning.
Arbeiðsrit 13, 2007: Fólk og vinna í Sandoyar Sýslu 2006
Dennis Holm, samfelagsfrøðingur og Bogi Mortensen, Siviløkonom, Granskingardepilin fyri Økismenning.
Arbeiðsrit 12, 2006: Sjúkrarøktafrøðingur í 2006 - ein trivnaðarkanning
Karin Jóhanna L. Knudsen og Martha H. Mýri, samfelagsfrøðingar, Granskingardepilin fyri Økismenning
Arbeiðsrit 11, 2006: Arbeiðsmegin á føroysku flaka- og fiskavirkjunum í framtíðini
Dennis Holm, samfelagsfrøðingur og Bogi Mortensen, Siviløkonom, Granskingardepilin fyri Økismenning
Arbeiðsrit 10, 2006: Hækkandi oljuprísir, djúpvatnstrolarar og møguligar avleiðingar fyri Suðuroynna
Bogi Mortensen, Siviløkonom og Dennis Holm, samfelagsfrøðingur, Granskingardepilin fyri Økismenning
Arbeiðsrit 9, 2004: Ung, útbúgving og fiskivinna
Olga Biskupstø og Bjarni Mortensen, samfelagsfrøðingar, Granskingardepilin fyri Økismenning
Arbeiðsrit 8, 2004: Fjarferðing í Føroyum
Dennis Holm, samfelagsfrøðingur, Granskingardepilin fyri Økismenning
Arbeiðsrit 7, 2004: Kommunusamanlegging - hvat siga suðringar?
Dennis Holm og Bjarni Mortensen, samfelagsfrøðingar, Granskingardepilin fyri Økismenning
Arbeiðsrit 6, 2003: Kanning av viðurskiftunum hjá apopleksiraktum í Føroyum
Dennis Holm, samfelagsfrøðingur, Granskingardepilin fyri Økismenning
Arbeiðsrit 5, 2003: Ynski og tørvur á eldraøkinum í Vágum
Dennis Holm, samfelagsfrøðingur, Granskingardepilin fyri Økismenning
Arbeiðsrit 4, 2003: Rekrutering av høgt útbúnari arbeiðsmegi til fiskivinnuna
Gestur Hovgaard, samfelagsfrøðingur Ph.D., og Haldbera West, Stud. Scient. Pol. Granskingardepilin fyri Økismenning.
Arbeiðsrit 3, 2002: Tørvur á kollegium í Klaksvík - Hvat halda tey ungu?
Olga Biskupstø, Dennis Holm, samfelagsfrøðingar, og Gestur Hovgaard, samfelagsfrøðingur Ph.D., Granskingardepilin fyri Økismenning
Arbeiðsrit 2, 2002: Lærari í Føroyum 2002 - limakanning hjá Føroya Lærarafelag
Bjarni Mortensen, samfelagsfrøðingur, Granskingardepilin fyri Økismenning
Arbeiðsrit 1, 2002: Kommunalt samstarv - ein onnur loysn enn kommunusamanlegging?
Dennis Holm og Bjarni Mortensen, samfelagsfrøðingar, Granskingardepilin fyri Økismenning
Arbeiðsrit 1, 2001: Økismenning á beina kós
Gestur Hovgaard, samfelagsfrøðingur, Ph.D., Granskingardepilin fyri Økismenning


text:
Heilsu- og umsorganartænastan í Tórshavnar kommunu, Norðoya Bú- og Heimatænasta og Parkinsonfelagið hava í felag skipað fyri skeiði í Parkinsonsjúku.
Skeiðið er tað fyrsta av sínum slag í Føroyum, og er skipað eftir leisti úr Danmark, har danska parkinsonfelagið saman við fakfólkum hava sett á stovn eina parkinsonsamskipara-útbúgving.
Væntandi vitan um parkinsonsjúku hevur ofta við sær, at tann sjúki og familjan ikki fáa rætta hjálp í rættari tíð. Hetta ávirkar fyrst og fremst familjurnar, sum eru raktar av sjúkuni, men kann eisini hava fíggjarligar avleiðingar fyri heilsuverkið og kommunalu eldraøkini. Endamálið við skeiðnum er tískil, at
– Menna dygdina í arbeiðnum hjá heilsustarvsfólkum í mun til vegleiðing, stuðul, rehabilitering, røkt og umsorgan fyri menniskjum við parkinsonsjúku og teirra avvarðandi í gerandisdegnum
– Styrkja og menna samstarvið tvørtur um fak og geirar fyri at tryggja, at menniskju við Parkinsonsjúku fáa eina so góða og samanhangandi sjúklinga- og/ella borgaragongd sum gjørligt
Fakfólk úr danska og føroyska heilsu- og almannaverkinum við servitan innan Parkinsonsjúku hava undirvíst á skeiðnum. Eisini hava sjúklingar og avvarðandi greitt frá, hvussu tað er at liva við parkinsonsjúku.
Luttakararnir starvast í størstan mun á kommunalu eldraøkjunum, men starvsfólk á Klaksvíkar Sjúkrahúsi og Lanssjúkrahúsinum hava eisini luttikið.
Fyriskipararnir vóna, at vitanin, heilsustarvsfólk hava ognað sær, fer at gagna menniskjum við parkinsonsjúku og familjunum, soleiðis at tey við rættari viðgerð og stuðli í størstan mun kunnu varðveita sínar førleikar og virkna leiklut í samfelagnum.
Virkishúsið Smæran í Klaksvík hevur verið karmur um skeiðið. Til prógvhandanina, fríggjadagin 27. oktober 2017, helt Jógvan Skorheim, borgarstjóri og stýrisformaður fyri Norðoya Bú- og Heimatænastu, røðu. Hann nevndi m.a. at týttleikin av parkinsonsjúku er høgur í Føroyum, og tí er hetta skeiðið eitt frambrot, sum slóðar fyri betri dygd innan øki. Eisini Bergunn Kass, sum umboðaði Eldranevndina í Tórshavnar kommunu, nýtti høvið at minna fjøldina á, at sjúka ikki er nakað man er, men nakað man hevur.
Røðan hjá Jógvan Skorðheim kann lesast niðanfyri. Somuleiðis er ein leinkja, niðast á síðuni, til røðuna hjá Bergunn Kass.
Góðan dag øll somul
Á leið 130 fólk liva við Parkinsonsjúku í Føroyum, kanska enntá fleiri.
Og hvørt ár leggjast umleið 12 til 14 afturat.
Hesi eru døpur tøl sum staðfesta, at týttleikin er høgur í Føroyum.
Hvat kunnu vit so gera við tað?
Ein møguleiki er, at vit mótfallin yppa øksl og siga, at vit tíverri ikki kunnu fyribyrgja sjúkuni.
Ein annar møguleiki er, at vit bretta uppum armar.
At vit spyrja okkum sjálvi og hvønn annan, hvussu vit best kunnu stuðla og hjálpa parkinsonsjúklingum við at varðveita sínar førleikar og virkna leiklut í samfelagnum.
Tit hava øll valt seinna møguleikan, og tað eri eg ómetaliga glaður fyri.
***
Eg eri ómetaliga glaður og errin av at vera við til hesa stóru løtuna, nú tit fáa prógv fyri lokið skeið í Parkinsonsjúku.
Eitt høgt fakligt støði er ein av grundsteinunum undir visjónini um at geva øllum í samfelagnum, óansæð aldur og diagnosu, ein virðiligan og innihaldsríkan gerandisdag.
Eg vóni inniliga, at tit sum skeiðsluttakarar og starvsfólk á heilsuøkinum hava fingið líka stóran vinning burturúr skeiðnum, sum tit nú fara at kunna geva øðrum.
Síðan eldraøkið varð lagt út til kommunurnar at umsita hava allir partar lagt nógva orku í at lyfta støðið til frama fyri brúkarum av tilboðum og tænastum og teirra avvarðandi.
Og prógvið, sum tit fáa í dag er ein týdningarmikil steinur á tí varðanum.
***
At enda vil eg takka Parkinsonfelagnum, Heilsu- og umsorganartænastuni í Tórshavnar kommunu fyri gott samstarv við Norðoya Bú- og Heimatænastu í samband við hetta skeiðið.
Túsund takk eisini øll tit, sum hava undirvíst á skeiðnum og ikki minst tit, sum hava Parkinson heilt nær lívinum, sum eisini hava greitt frá.
Og sjálvandi hjartaliga til lukku til tykkum skeiðsluttakarar.
Túsund takk fyri, at tit ikki yppa øksl, men harímóti bretta uppum armar.
Tað hevur alt at siga.
Takk fyri.
Les røðuna hjá Bergunn Kass her


text:
Tórshavnar
Býráđ hevur útvegađ sćr eitt mentunarálit.
Har verđur greitt frá, hvussu til stendur. Stađfest verđur,
at krřvini verđa střrri, so hvřrt sum samfelagiđ
tekur seg fram.
Ásannađ
verđur, at krřv eru eisini um pengar. Tey kunna ikki eftirlíkast
eftir einum degi, men mćlt verđur til at gera eina 10 ára ćtlan,
sum tey einstřku uppskotini verđa rađfest í. Hetta er
skilagott, og er ein góđur máti at fáa gliđ á
eina skipađa menning.
Málini eru
nógv. Ongin ivast í tí stóra týdningi, sum
tann kommunali musikkskúlin hevur havt fyri alt mentunarlíviđ.
Her hava vit eitt átak, sum hevur boriđ stóra frukt eftir
stuttari tíđ. Útvegir mugu gerast fyri, at fleiri sleppa framat
mřguleikanum.
Útvegir
mugu eisini gerast fyri, at tey, sum halda fram innan tónleikin, fáa
umstřđur at virka sum tónleikarar í Fřroyum.
Eitt er at vera lćrari, annađ er at vera tónleikari í
so at siga fríari vinnu. Mentunarálitiđ stađfestir, at
til slíkt virksemi finnast ov fá spćlistřđ, har
almenningurin kann lurta eftir tónleikarunum í hugnaligum umhvřrvi.
Skotiđ verđur
upp at gera niđara part av Tórsgřtu til eina mentunarmiđstřđ
eins og Listagiliđ á Akureyri. Har kann eitt slíkt spćlistađ
t.d. vera í gamla Vaskarínum, iđ kundi veriđ ein endurfřđing
av sárt saknađu Perluni. Hví ikki? Maria er loksins givin
eftir drúgvt arbeiđslív.
Musikkskúlin
hevur eydnast vćl sum ígongdsetari. Vit hoyra nú um ein
sangskúla, sum skal vera vćlkomin, og tá er ikki langt til
ein breiđan listaskúla. Áhugavert er at fara at hugsa um at
skipa ein listaskúla fyri fleiri greinar sum skrivikynstur, málningalist,
hřggmyndalist, sjónleik o.s.fr.
Ein slíkur
skúli verđur ikki gjřrdur eftir einum degi, men kann takast
í hóskandi stigum, og hann skal sjálvsagt eisini hava innivist,
men góđur mřguleiki er fyri samstarvi viđ verandi stovnar
sum listaskála, grafiskan verkstađ, sjónleikarhús,
upptřkuhřlir o.fl.
Í Tróndheimi
hava tey ein kommunalan musikk- og listaskúla sum ein part av tilbođnum
hjá miđnámsskúlunum, og har ríkiđ rindar
sín part. Í mentunarálitinum verđur mćlt til,
at býráđiđ setir skjřtil á eina slíka
ćtlan viđ at játta einum listaskúla grundstykki.
Eitt slíkt
stig fer at rinda seg flerfelt aftur í longdini, og er ógvuliga
týđandi fyri trivnađin í býnum nú og komandi.
Tađ síggja vit einabest av hinum lítla listaskúlanum,
sum Ingálvur av Reyni, Janus Kamban, William Heinesen o.fl. hřvdu
í kjallaranum í Kommunuskúlanum.
Teir lřgdu
ungdómum lag á í nřkur ár, og fleiri av teimum
hugtaka okkum hvřnn dag og eru eisini altjóđa viđurkendir
listarmenn, međan ađrir hugna sćr viđ kynstrinum heima í
hobbyrúminum.


text:
Agnar Frederiksen
16.07.2017 - 16:17
Ítróttur > Ítróttur > Fótbóltur
16-ára gamli Hanus Sørensen fór í februar úr HB til FC Midtjyllandi. Eftir at evnaríki havnarmaðurin hevði verið og royndarvant í Danmark, vildi felagið knýta hann til sína ungdómsdeild. FCM er kent fyri sítt góða ungdómsarbeiði. Sonni Ragnar Nattestad hevur verið ígjøgnum har, og seinastu árini hevur Jákup Thomsen eisini verið í FC Midtjylland. Nú hevur Hanus møguleikan at gera seg galdandi har. Hann hevur verið fastur partur av U17-landsliðnum, ið spældi seg til EM endaspælið í mai. Kviki vongspælarin hevur eisini havt nakrar mánaðir, sum hava verið merktur av EM, skúla í Føroyum og tilvenjing:
-Hóast tað hevur verið gott, so hevur tað eisini verið hart. Eg fór mitt í árinum, so eg skuldi gera 9.flokk lidnan i Føroyum. Eg havi til dømis ferðast heim til roynd, so niður aftur at venja, og so heim aftur til eina aðra roynd. Mítt spælaraloyvi kundi heldur ikki flytast til FCM, so eg havi bara vant og spælt vinardystir. Eg havi eisini verið nógv burtur við landsliðnum. Hetta hálva ári havi eg mest brúkt til at koma at kenna fólk og mennast so nógv fótbóltsliga sum gjørligt, so eg eri til reiðar til aftaná summarsteðgin.
Hanus hevur nakrar serligar dygdir, sum hann hevur víst fram í ungdómsdeildunum fyri HB og eisini fyri landsliðið. Hann veit, at hann noyðist at vera 100 % á allatíðina í FC Midjylland, og hann er glaður fyri tann seriøsitetin sum er har:
- Støðið eg nógv hægri í Danmark. Tað merkir man serliga, tí at tað allatíð er kapping um plassini. Í Føroyum kunnu bestu leikararnir onkutíð spæla fast uttan at verða serliga seriøsir, men í Danmark verður ein allatíðina noyddur at venja og spæla væl og geva seg fult út. Venjararnir seta eisini nógv krøv til leikararnar, og tað ger, at allir geva seg 100% til allar venjingar. Harvið mennast allir og kvaliteturin hækkast. Venjingarnar í FCM eru eisini meira skipaðar enn í Føroyum. Tað er meira tíð og fokus sett av til at betra um ymisku tingini, tað eru fleiri venjarar, og ein fær allatíð feedback. Venjingarvikan sjálv er eisini væl skipað. Tað verður allatíð syrgt fyri, at vit eru væl fyri.
Hanus Sørensen hevur nú verið heima í summarfrí, men fer í dag niður aftur, og skjótt fer uppstarturin í gongd aftur í Ikast. Hanus hevur sett sær greið mál fyri, hvat hann vil í Midtjylland og við fótbólti generelt
- Mitt fyrsta mál er at spæla fast fyri U-17 liðið, og at fáa møguleikan at leingja sáttmálan komandi summar. Mitt langtíðarmal við fótbóltinum er at spæla á høgum støði uttanlanda og at liva av at spæla fótbolt. Eg veit, at hetta verður hart. Fyri at røkka hesum málinum so má eg venja nógv og venja rætt. Eg skal sova og eta rætt, og eisini klára at takla mótgongd rætt, tá mótgongd kemur. Eg veit, at hart arbeiði er vegurin fram. Tað er ein spennandi tíð fyri framman, har eg kann mennast nógv sum fótboltsleikari og eisini sum personur.


text:
Meðan gamlir ferðafólkabussar við enn eldri ferðafólki standa á Farstøðini, klintranst skúlabørn úr øðrum flokki til og við fimta flokki upp og niður eftir klettinum á Skansanum, har sum Sandsølan var fyrr.
- Hetta er SummarNám, siga børnini í bandinum, tá eg spyrji. So skjótt tey traðka á grøna bøin undir svarta klettinum, loysa tey seg úr og renna niðan aftur á Skansabakkan.
Heimasíðan hjá Tórshavnar kommunu upplýsir, at SummarNám er verkætlan í Margarinfabrikkini, sum við ymsum verkstovum í tvær vikur er ætlað børnum frá øðrum flokki til og við fimta flokk. Verkætlanin varð fyrstu ferð roynd í 2013. Undirtøkan var sera góð, og aftursvarini hava verið nógv og jalig. Í ár er aftur fultteknað, siga fyrireikararnir.
- Børnini hava langa summarfrítíð, og foreldrini hava ikki altíð møguleika at hava summarfrí saman við børnunum í sjey vikur, sigur Kommunan.
Tórshavnar kommuna upplýsir, at SummarNám leggur dent á skapandi innihald í verksmiðjunum. Børnini síggja, at tað er tilgongdin og sambandið við onnur børn, sum er umráðandi heldur enn endaliga úrslitið. - Børnini eta hvønn dag morgunmat og miðmála saman. Hetta ger, at børnini fáa sambond tvørtur um verksmiðjurnar. Tey fáa nýggjar vinir og læra onnur børn at kenna, sum hava onnur áhugamál og annan lívsstíl, siga tey, sum á fimta sinni skipa fyri SummarNámi.


text:
Realkreditt fígging
Tá tú skalt byggja ella keypa bústað, er realkredittlán ein møguleiki. Greiðu og gjøgnumskygdu prísirnir gera okkara realkredittlán til eitt tað besta á marknaðinum.
Vit bjóða realkredittlán við fastari ella skiftandi rentu. Afturgjaldstíðin kann vera millum 15 og 30 ár, og møguleiki er at fáa avdráttarskáa upp í 5 ár. Eitt realkredittlán kann í mesta lagi vera 80% av virðinum av ognini.
Hvat er eitt realkredittlán?
Í mun til bankalán er eitt realkredittlán grundað á lánsbrøv. Útboð og eftirspurningur á fíggjarmarknaðinum áseta kurs og rentu og at enda lánistøddina. Eitt lánsbræv er eitt skuldarbræv, har avtala er gjørd um, hvussu skuldin skal afturgjaldast og undir hvørjum treytum.
Tá tíni sethús verða fíggjað við realkredittláni, selur tín realkredittstovnur lánsbrøv tína vegna á fíggjarmarknaðinum. Tann peningin, sum kemur inn umvegis søluna, móttekur tú sum lán.
Realkredittlán við fastari rentu
Við realkredittláni við fastari rentu verður títt mánaðarliga gjald tað sama, uttan mun til hvussu rentan háttar sær.
Realkredittlán við fastari rentu er ætlað tær, sum vilt hava eina ómakaleysa fígging og tryggleikan av fastari rentu. Lánið verður afturgoldið sum eitt annuitetslán. Lánið hevur eina frívirðisverju, sum gevur tær møguleika til at minka um restskuldina, um rentan hækkar. Kurstap verður umroknað til rentusats, ið rentustuðul verður roknaður eftir, so einki stríð er av at draga kurstapið frá skattinum.
Realkredittlán við skiftandi rentu
Realkredittlán við skiftandi rentu er ætlað tær, sum vilt hava eitt lágt mánaðarligt gjald, men hevur fíggjarligt rásarúm, um rentan hækkar.
Við realkredittláni við skiftandi rentu verður rentan fastsett í 1-5 ár, vanliga til lægri rentu enn lán við fastari rentu. Tá tíðarskeiðið er runnið, verður rentan fastsett í eitt nýtt tíðarskeið, ella tú kanst velja at leggja lánið um til fasta rentu. Hvørja ferð rentan verður fastsett, verður mánaðarliga gjaldið roknað út av nýggjum. Mánaðargjaldið hækkar og lækkar tí í afturgjaldingartíðini.
Realkredittlán við skiftandi rentu verður afturgoldið sum eitt annuitetslán. Hetta merkir, at mánaðarliga gjaldið er tað sama í læsta tíðarskeiðnum.
Avdráttarskái
Við realkredittláni við skiftandi rentu er møguleiki fyri at fáa ein byrjanaravdráttarskáa í upp til 5 ár. Realkredittlán við skiftandi rentu og avdráttarskáa hava somu rentu sum realkredittlán við skiftandi rentu uttan skáa. Hetta kemst av, at lánsbrøvini, sum lánið er grundað á, eru tey somu.
Tíðarskeiðið við avdráttarskáa byrjar, tá peningurin verður útgoldin. Í tíðarskeiðnum við avdráttarskáa verða bert renta og bidrøg rindað, og rentan verður sett sum vanligt. Tó verður rentan altíð sett av nýggjum, tá tíðarskeiðið við avdráttarskáa er av.


text:
Skal tað bera til at fáa patent upp á eina av okkara tilsamans uml. 20.000 ílegum? Kjakið um henda spurning hevur verið í gongd leingi, og patentini hava stóran áhuga, tí tey kunnu hava ómetaliga stórt fíggjarligt virði.
Sambært europeiskari lóggávu ber ikki til at taka patent upp á ílegur. Hin vegin kanst tú fáa patent upp á vitan frá ílegugransking og upp á ávísan framferðarhátt at greina ílegur, t.d. ein hátt at seta diagnosu, um hvørt ein sjúklingur er í vanda fyri at fáa arvaliga sjúku orsakað av ílegufrábrigdi. Til ber eisini at fáa patent upp á tilevnaðar sekvensir, t.v.s. lívtøkniliga framleitt DNA.
Les um genomkanningar.
Kelda: Health - Centre for Genetic Education, Australia


text:
Orð: Halfdan Rasmussen
Lag: Vagn Skovlund
Umyrkt úr donskum: Andreas Andreasen
1. Í bankum liggja nógvar milliónir,
í mínum lumma liggur ikki ein.
Har liggur bert ein pungur uttan krónur,
eitt álkunev og fýra lundabein.
2. Har liggja tríggir tinnusteinar smáir,
eitt lítið krit, ein proppur og ein tonn,
ein nagli og tveir kúvingar so gráir
og felliknívur til at flysa hvonn.
3. Í bankanum har telja teir og telja,
tað mátti verið bankað keðiligt,
í lummanum er meira í at velja,
og alt er ymiskt og er ymiskt litt.


text:
Mentan
Vøksturin í Nes kommunu heili 36,01%5. mars 2012
06. Mar 2012
Nes Kommuna fekk í februar í ár - eins og í januar - væl hægri inntøkur í kommunuskatti. Í februar í 2011 var kommunuskatturin 2.322.439...
les meir
Páll afturvaldur
05. Mar 2012
Á aðalfundinum leygardagin 3. mars varð Páll Hansen valdur aftur til formann felagsins komandi 3 árini. Hann vann við stórum meiriluta á Jákupi Jacobsen, sum...
les meir
Grønt alment innkeyp
05. Mar 2012
Umhvørvisstovan hevur sent øllum almennum stovnum og ráðum ein faldara, ið inniheldur dømi um, hvussu keyp av vørum kann gerast meira umhvørvisvinaligt. Ætlanin við faldaranum...
les meir
Norðmenn leggja ætlan fyri marina gransking
05. Mar 2012
Vinnuhúsið: Norðmenn leggja nú nýggja ætlan fyri marina gransking fram til 2021. Norski fiskimálaráðharrin Lisbeth Berg-Hansen hevur stórar vónir til granskingarætlanina, sum skal tryggja støðuna...
les meir
Í hesi vikuni fáa 7.955 skattgjaldarar sendandi Kapitalvinningssjálvuppgávu frá TAKS
05. Mar 2012
Tíðindaskriv: TAKS sendir í hesum døgum út Kapitalvinningssjálvuppgávu til 7.955 skattgjaldarar. Hetta eru fólk, sum í 2011 hava selt virðisbrøv sambært upplýsingum frá peningastovnunum, umframt...
les meir
Udsatte børn kan ikke spares væk
05. Mar 2012
Ingvald á Kamarinum Specialskoleleder, Fjordskolen Munkholmvej 119 4340 Holbæk Hvad koster en førtidspensionist, en person på fleksjob eller et udsat barn med behov for specielle...
les meir
Spillivatnsarbeiðið komið væl í gongd
04. Mar 2012
Arbeiðini í Bøgøtu og undir Hæddini eru um at verða fingin frá hondini, og týsdagin 28. februar 2012 skrivaðu kommunan og Norðhús undir sáttmála fyri...
les meir
Arbeiðsloysisskipanini (ALS)
04. Mar 2012
Slóðbrótandi samstarv millum Klaksvíkar Kommunu og ALS. Fyri at røkka betur út til viðskiftafólk, fyritøkur og samstarvsfelagar hevur ALS nú starvsfólk í býráðshúsinum í...
les meir


text:
Ashoka
Ashoka ella Aśoka (sanskrit: devanāgarī: अशोकः/IAST: Aśokaḥ/IPA: [aˈɕoːkə(hə)]; umleið 304. f.Kr.-232 f.Kr.), kendur sum Ashoka hin mikli síðan hann verður roknaður at vera ein av bestu keisarunum í India, var ein indiskur keisari (samrat) í Mauryaríkinum sum stýrdi yvir næstan øllum tí indiska subkontinentinum ettir fleire hernaðarlig álop frá umleið 272 f.Kr. til sín deyða.
Ríkið hjá Ashoka strekti seg frá dagsins Afghanistan og Pakistan í vestri til Bangladesh og Assam í eystri, og so langt suður sum tað norðara Kerala og Andhra Pradesh (burtursæð frá Tamil Nadu). Hann vann kongsríkið sum var kent sum Kalinga, sum fyrr hevði staðið ímóti álopum frá teimum sum ráddu áðrenn Ashoka, heilt aftur til Chandragupta Maurya. Høvuðsstaðurin í Aśoka var í Magadha, har sum Bihar liggur í dag.
Keldur[rætta | rætta wikitekst]


text:
Petur Pólson var føddur í 1973 og vaks upp á Toftum og í Gøtu. Hann tók studentsprógv í 1992 og flutti seinni til Danmarkar, har hann m.a. las bókmentir á lærda háskúlanum í Århus. Seinni fór hann á Føroya Læraraskúla, tók læraraprógv í 2001, og starvast hann nú sum lærari vesturi í Vágunum, har hann eisini er búsitandi.
Petur er kendur frá tónleikaraumhvørvinum, er við á fleiri fløgum og hevur sjálvur givið tónleik út. Harumframt hevur hann givið fleiri yrkingasøvn út. Í 1997 fekk hann virðisløn M. A. Jacobsens fyri savnið Ongin sól er til.


text:
Er tú ónøgdur við umhvørvisviðurskifti, so skal tú klaga til kommununa ella Umhvørvisstovuna, alt eftir, hvør er umhvørvismyndugleiki. Út frá klaguni verður ein avgerð tikin, t.d. eini boð um at rudda upp ella eini forboð ímóti at brúka køst. Er avgerðin ikki tær til vildar, kann hon kærast.
Dømi um klagur, sum skulu sendast til kommununa:
Kommunan er umhvørvismyndugleiki á staðnum, og tað er tí har tú skal klaga.
Ofta er best at senda eina skrivliga klagu, har tú greiðir frá trupulleikanum. Um tit eru fleiri, sum hava ampa av sama trupulleika, so er skilagott at gera vart við tað.
Kommunur hava ikki eftirlit við virkjum, sum Umhvørvisstovan hevur umhvørvisgóðkent, t.d. alifeløgum, brennistøðum, tyrvingarplássum o.a. Tá er Umhvørvisstovan eftirlitsmyndugleiki, og tú skal klaga til okkum.
Eisini ber til at klaga til Umhvørvisstovuna, um kommunan ikki loysir ein trupulleika, sum tú hevur klagað til kommununa um.
Umhvørvisstovan viðger tó einans klagur um kommunal viðurskifti, tá borgarin kann vísa á at hann sjálv/ur hevur roynt at gjørt kommununa varðuga við viðurskiftini, helst meira enn eina ferð, og bæði munnliga og skrivliga.
Klagur til Umhvørivsstovuna skulu helst vera skrivligar, og avrit av brævasamskiftinum við kommununa skal sendast saman við.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Frá mikudegnum 11. januar bar aftur til at søkja stuðul frá kollektivu midlunum hjá Koda. Fá góð ráð til tína umsókn frá Ole Bjørn Sørensen úr Dúné og Villads Tyrrestrup Øster frá Liss, ið báðir fingu stuðul til nýggjar verkætlanir í 2015.
Ole Bjørn Sørensen spælir ljóðborð, forritar, syngur framleiðir og skrivar tekstir, men er helst best kendur sum limur í rokkbólkinum, Dúné. Fyri hann hevði møguleikin at søkja stuðul frá teimum kollektivu midlunum hjá Koda stóran týdning. Bólkurin søkti stuðul til arbeiðið við fjórðu útgávuni, Delta.
"Í roynd og veru merkti tað, at vit í Dúné kundu brúka eitt sindur longri tíð enn upprunaliga ætlað uppá Delta. Upptøkurnar blivu fleiri ferðir seinkaðar, tí vit arbeiddu okkum alsamt longri inn á ta kjarnina, vit vildu hava framm. Tað er dýrt at leiga studio, og har kom stuðulin ótrúliga væl við", fortelur Ole Bjørn Sørensen
Stuðulin gevur møguleikar
Ole Bjørn Sørensen heldur tað vera skilagott at søkja stuðul frá Koda.
"Tað er sera dýrt at gera tónleik, og um man setir sær fyri at gera tónleik fyri at tjena uppá tað, hvørvur tað inniliga og erliga í tonleikinum oftani. So at fáa ein posa av pengum frá Koda, er sum at fáa eitt andarúm, sum gevur tær umstøður til at fokusera á tað, ið veruliga hevur týdning", sigur Ole Bjørn Sørensen.
Nýtt staklag ávegis
"Tað hevur verið eitt stórt arbeiði, at fáa hesa útgávuna lidna", sigur Ole Bjørn Sørensen og endar: "Í januar geva vit eitt staklag við heitinum, Fall Back, út. Lagið er frá komandi útgávuni, og dugnaliga Oh Land legði leiðina framvið fyri at gera eina enn feitari versión av lagnum saman við okkum".
Her fært trý tey bestu ráðini frá Ole Bjørn Sørensen til tína stuðulsumsókn.
- Hugsa teg um - ver realistiskur, tá tú leggur fíggjarætlan.
- Ver ítøkiligur - júst hvat er tað, ið peningurin skal nýtast til?
- Og ger tær nakrar hugleiðingar um, hvat hendir tá tónleikurin er liðugur. Hvussu fær heimurin fatur á tínum tónleiki?
Stuðulin kom væl við
Fyri unga elektropopp-bólkin úr Århus, Liss, hevur stuðulin frá Koda eisini havt stóran týdning:
"Vit søktu um stuðul fra kollektivu midlunum hjá Koda til okkara fyrstu plátu, Try, eftir at vit bert høvdu skrivað tvey løg. Og vit fingu eisini stuðulin áðrenn vit høvdu fingið plátusáttmála, so stuðulin kom ótrúliga væl við. Stuðulin gjørdi tað m.a. gjørligt hjá okkum at taka upp bæði í London og Barcelona", fortelur Villads Tyrrestrup Øster - sangari og bassleikari í Liss.
"Vit eru sera heppin at hava Koda í Danmark", sigur Villads Tyrrestrup Øster, og heldur á framm: "Øll kunnu søkja, so tað er næstan ørt ikki at gera tað. Tað er jú so øgiliga dýrt at vera í studio".
Nýtt tilfar ávegis
Liss, sum bert hevur verið til í nøkur ár, hava longu upplivað meira enn flestu bólkarnir. M.a. fingu teir heiðurslønina Årets Steppeulv í 2016 sum Årets Håb. Liss arbeiða í løtuni uppá næstu útgávuna. Og Villads Tyrrestrup Øster leggur aftrat: "Vit leggja nógva orku í at vera so produktivir sum gjørligt, og arbeiða út frá tí grundregluni, at vit skulu kanna eitt nýtt ljóð hvønn dag".
Her koma trý tey bestu ráðini hjá Villads Tyrrestrup Øster til tína stuðulsumsókn:
- Ver framsøkin. Greið frá hvussu og hví tín verkætlan skilur seg burturúr.
- Ver realistiskur. Nógv ER bara dýrt, og tí er tað skilagott at raðfesta pengarnar til tey týdningarmestu tingini, t.d. góða studiotíð.
- Ver djarvur. Tað er týdningarmikið at royna nýggjar leiðir og har stendst eingin skaði av at søkja.
Hetta verður eisini mett um í umsóknini
- At verkætlanin er álvarsom, og at leikluturin hjá umsøkjaranum er eyðsæddur.
- At verkætlanarfrágreiðingin er greið og hevur tilknýti til virksemið hjá umsøkjaranum sum limi í Koda.
- At tað, við støði í umsóknini, má metast vera rættiliga sannlíkt, at verkætlanin verður sett í verk.
- Tað er ein treyt, at størsti parturin av tilfarinum er skrivaður av umsøkjarunum.
- Stuðul verður ikki latin til útreiðslur, ið eru goldnar ella til keyp av útgerð.
- Ljóðfílur kunnu lýsa verkætlanina ella geva eina ábending um tónlistarliga virksemið hjá umsøkjaranum.
- Vit mæla til, at tú raðfestir ljóðbrotini, sum nevndin skal lurta eftir.
Freistin at søkja kollektivu midlini hjá Koda er mikudagin 1. februar 2017 kl. 16:00, og opið er fyri online umsóknum frá 11. januar.
Les meira um kollektivu midlini hjá Koda.


text:
Nudlavirkið hevur seinastu tíðina arbeitt saman við felagnum Blóðgevar, um eitt átak fyri at fáa fleiri føroyingar at geva blóð. Í fyrradagin, 28. februar, varð átakið verksett og samstundis varð nýggja heimasíðan hjá felagnum virkin.
Í dag eru um 4% av føroyingum blóðgevar. Hvør blóðgevi kann geva blóð 2 til 4 ferðir um árið. Tó eru umstøður, ið gera, at blóðgevar fara í bíðistøðu, eitt nú í sambandi við ferðir, sjúku, barnsburð og annað.
Tí eru ov fáir blóðgevar í landinum í mun til tørvin og tað verður støðugt innflutt blóð til Føroyar. Málið hjá Felagnum Blóðgevum er at økja talið á blóðgevum til okkurt um 5% av føroyingum.
Á hvørjum ári, eru nógvir føroyingar, ið fáa blóð úr føroyska blóðbankanum og tí er skipanin við blóðgevum so sera týdningarmikil.
Í átakinum koma fólk til orðana, ið hava fingið blóð, tá tað stóð um lív hjá teimum. Eyðmjúk, takksom og á lívi, takka tey ónevndu blóðgevunum fyri hjálpina. Við at seta andlit á nakrar av nógvu sólskinssøgunum, minna vit fólk á týdningin av at geva blóð.
Heimasíðan gevblod.fo er ment av Nudlavirkinum og C-Bricks. Hon er nú tøk á netinum og virkar sum karmur um átakið, ið eisini verður marknaðarført á Facebook.
Tað er Beinta á Torkilsheyggi, ið hevur tikið myndirnar til átakið, ið Nudlavirkið hevur ment.
Vit ynskja Felagnum Blóðgeva til lukku við heimasíðuni og góða eydnu við átakinum.


text:
Heimamissiónsforlagið (HMF) gevur út og selur kristiligar bøkur til andliga uppbygging.
Bíbliu-App, við Dahl/Viderø Bíbliuni, til iPhone, iPad og Android snildfonir frá Føroyska Bíbliufelagnum.
Møtir, gudstænastur og onnur kristilig tiltøk. Les meira...
Lýsingarprísir á kristin.fo eru bíligir. Ring ella skriva og fá eitt gott tilboð.
Bønarsíðan: Send tíni bønarevni til Kristin.fo og vit seta tað á hesa síðuna skjótast til ber...
Kristin.fo er ikki virkin
22.12.2017 - 10:04 - Ásbjørn Jacobsen
Vegna tekniskar trupulleikar og vantandi tænastu frá veitara, er Kristin.fo ikki virkin.


text:
Harðskapur ímillum ung ið ganga saman - síggj filmin
Lokk.dk hevur framleitt ein dokumentarfilm um harðskap millum ung ið ganga saman.
Um man sum ungur upplivir harðskap frá unnusta/ unnastu sínum, er møguleikin fyri at verða útsettur fyri harðskapi í parlagnum, sum vaksin, munandi størri. Tosa við onkran tú hevur álit á um harðskapin.
Ì filminum eru samrøður við fýra ung ið hava verið útsett fyri sálarligan og likamligan harðskap. Tey tosa um at at missa trúnna á seg sjálvan, um angist og vónloysi.
Heiti á filminum, ið sæst á www.hjerteogsmerte.dk, er:
Títt lív - títt parlag - títt val


text:
Meira av tí góða
Ungdómur, ungdómur og ungdómur. Tað kann ikki endurtakast ov ofta, at ungdómur er týdningarmesta tilfeingið í einum samfelagi. Eitt samfelag, har tey ungu ikki trívast, er kalt og golt. Hinvegin er samfelagið heitt og gott, tá ungdómurin blómar.
Tórshavnar Kommuna fremur neyðugar íløgur á einum sterkum fíggjarligum grundarlagi. Hetta ber til við hjálp av skynsamari stýring. Eitt dømi er fyri árini 2010-2012, tá kommunuskatturin varð hækkaður eitt prosent upp á 20,75% fyri at fíggja Boðanesheimið.
Eitt skattaprosent svarar til 30 milliónir krónur um árið. Boðanesheimið fekk játtað 95 milliónir yvir trý ár. Hetta er skynsom stýring!
Tað eru nógvar aðrar íløgur at gleðast um, eitt nú:
- 42 milliónir settar av til íløgur í Musikkskúlan fyri árini 2012-2014
- 38 milliónir settar av til dagføring av skúlum fyri árini 2013-2014
- Nýggi skúlin á Hamrinum
- Boðanesheimið
- o.s.fr.
Tað er tó eitt øki, har tað er undarliga lítil játtan fyri árini 2010-2014, og tað er økið "Kommunalar íbúðir", har tað bert er sett 1 millión sett av.
Tað er vanligt vit og skil, at Musikkskúli, barnagarðar, skúlar o.s.fr. gera nógv betri nyttu, um vit framhaldandi hava børn og ung at taka av teimum tilboðum, hesir stovnar hava at bjóða. Fortreytin fyri hesum er, at fólk hava ráð til at búgva her.
Í mínum eygum er tað sjálvsagt, at Tórshavnar Kommuna sum sterkasta kommuna í landinum eigur at taka ábyrgd fyri at tryggja betri sømdir fyri tey, ið ikki hava ráð ella vilja til at keypa sær eini hús. Hetta er tað, eg vil seta sum mína evstu raðfesting, um eg verði valdur inn í býráðið.
Við ungdómskvøðu
Bergur A. Dalsgarð, valevni hjá Javnaðarflokkinum til býráðsvalið í Tórshavnar Kommunu


text:
15.1.17
Hvat so list
Karin Sander, framsýning á I8 í Reykjavík
August 2016
Ein røð av grønmeti og frukt, ið er neglt á veggin. Veggjarprýðingin sær út til at sveima í leysari luft. Uttanfyri framsýningarhølið setti eg mær sjálvum spurningarnar um tað forgeingiliga var gjørt úr plastikki, eins og frukt sýnd fram í vørhúsum, ella um hetta møguliga var eitt slag av fotorealismu. Men hetta er the real deal. Karin Sander nýtir lutir úr gerandisdegnum, og leikandi lætt spælir hon við okkara uppfatan, soleiðis at sansing og sankenning gerast virkin í møtinum við listina hjá henni. Prosessin, frá vernissage til finissage, er avrikið hjá listafólkinum, og aftaná hetta eru verkini ikki til longur.
1 comment:


text:
Góð ráð til foreldur
Tá vit verða foreldur, fáa vit eina stóra ábyrgd. Vit ynskja at geva børnum okkara so góðar fortreytir sum gjørligt. Eisini tá tað kemur til góðar peningavanar.
Tá barnið sjálvt forvinnur pening
Meðan barnið er undir 18 ár, eru tað tit sum foreldur, ið hava ábyrgd av barninum. Tá barnið verður 15 ár, ræður tað sjálvt fyri peninginum, ið tað hevur forvunnið, t.d. í frítíðarstarvi. Við eini NordikUng kontu kann barnið fáa eitt stað at spara peningin frá frítíðarstarvinum saman.
Gjaldskort til børn og ung
So hvørt sum barnið mennist og gerst eldri, veksur tørvurin á at fáa ræðið á egnum peningi. Í BankNordik bjóða vit tí gjaldskort til ung úr 10 ára aldri. Mastercard Debit Standard kann brúkast í handlum í Føroyum og uttanlands.
Tosa við barnið um pengar og samansparing
Tá ið barnið er komið í skúlaaldur, kunnu tit eisini tosa við barnið um at spara saman til tað, sum tað ynskir sær. Í BankNordik hava vit Vitus sparibússuna, sum ger tað stuttligt hjá barninum at spara saman. Spyrjið eftir Vitus sparibússuni, næstu ferð tit eru í bankanum.
Børn við innliti í samansparing hava góðar fortreytir fyri at fáa skynsamar peningavanar seinni í lívinum.
Barnasamansparingar, ið geva barninum góðar fyrimunir.
NordikBørn
- Við Barnasamansparingini, ið er ein bundin konta, fær barnið hægstu rentu og bestu møguleikarnar fyri tryggari samansparing. Upphæddin er bundin í minsta lagi til 15 ára aldur.
NordikUng
- Við NordikUng hevur tú møguleika at fáa NordikUng kontu við frælsi at taka út, har barnið til dømis kann seta sín lummapening ella lønina frá frítíðarstarvinum inn.
Tosa við okkum
Fá meira at vita um tínar møguleikar


text:
Gisting
Sum nakað nýtt, so verður tað í ár møguligt hjá U11, U13 og U15 liðum at gista í Tórshavn, meðan Intersport Summar Cup er. Gist verður í skúlastovum á Argja skúla frá 6. til 8. juli 2018.
Íroknað í prísinum fyri gisting er:
Morgunmatur leygar- og sunnumorgun,
Døgurði leygar- og sunnudag (í Gundadali),
Nátturði leygarkvøld,
Busskoyring millum skúla og vallir.
Kostnaður fyri gisting er 395kr pr. persón.
Tá gist verður skulu liðini:
Hava minst ein vaksnan við sær, sum eisini gistirm
Hava undirlag og soviposa viðm
Sjálvi flyta skúlaborðini á stovini tilsíðis,
Rudda alt upp eftir sær og seta borðini uppá pláss aftur,
Rinda depositum á 500 kr pr. lið,
Virða reglugerð á skúlanum. Brot á hetta kann hava við sær burturvísing
Um serlig atlit eru, so skal boðast frá hesum í samband við tilmelding.
Booking av gistin fer fram her
. Møguleiki er eisini at booka gisting við at senda ein teldupost til b36@b36.fo og síðani gjalda við bankaflyting. Bookingin er tó fyrst endaliga góðkend, tá vit hava móttikið flytingina.
Nærri boð koma um inn- og út kekk á skúlanum.
Fyrivarni verður tikið fyri møguligum broytingum ísmb. við gisting.
Eru spurningar ella ivamál er møguleiki at seta seg í samband við Barbaru Samuelsen á tlf. +298 296610 ella teldupost b36@b36.fo.


text:
Ummæli í Sosialinum, 29. mai 2015.
Endurgivið við loyvi høvundsins.
Arnbjørn Dalsgarð og Oddfríður Rasmussen (ritstj.): Vencil nr. 15, 8. árg. 108 síður, 180 krónur. Vencil og Bókadeild Føroya Lærarafelags, 2015
Bókmentaglaðir føroyingar hava eftirhondini vant seg við, at harrarnir Rasmussen/Dalsgarð rímiliga regluliga hava borið okkum Venclar hesi seinastu 6 árini.
Venclar, sum hava verið á tremur við spildurnýggjum skaldskapi … bæði hjá royndum føroyskum høvundum og debutantum … og skaldsligum perlum uttan úr heimi, sum annaðhvørt hava tolt tíðarinnar tonn og eru vorðnar staðfestur partur av medvitinum hjá vanliga lesaranum, ella eru forkunnugar røddir, sum sanniliga breiðka sjónarringin og vísa tær á, hvat finst á endaleysu bókahillum heimsins … og alt á føroyskum … aloftast góðum føroyskum, týtt við neyvum nærlagni, soleiðis at tað veruliga kennist, sum er tað Hemingway, ið talar til tín úr ævinleikans lesisali, ella er tað Gabriel García Márquez?
Umframt skaldsligu superstjørnurnar handan hav, ið eru umboðaðar við hvør sínari væltýddu søgu – “Heimsins høvuðsstaður” hjá Hemingway, sum Vagnur Streymoy hevur týtt, og “Heimsins vakrasti druknaði (maður)” hjá García Márquez, ið Marianna Hoydal hevur týtt, so er mangt annað forvitnisligt at finna millum mattgrønu permuna, ið ritstjórarnir hesaferð sjálvir hava sniðgivið.
Beint øvugt av einfeldninum á permuni standa søgurnar, Oddfríður og Arnbjørn sjálvir hava skrivað – onkur skaldsligur ágóði skal sjálvandi fylgja við, tá tú framleiðir einasta tíðarritið fyri skaldskapi á føroyskum, ikki so?
Tá ið tær – “Fellan” hjá Oddfríða og “Søga søkir maka” hjá Arnbirni – eru vælskrivaðar og tó argandi hjá lesaranum og ikki loyva honum uttan víðari at gloyma seg aftur, raka teir okkurt rætt … líka so sjarmerandi “Søga søkir maka” er, líka órógvandi er “Fellan”, tí hvat meinar hann við við hesi søguni, ið eg havi lisið aftur fyri at sissa sinnið eitt sindur … fari allarhelst eftir henni aftur … tá møðin er runnin av …
Aðrir tekstir møða minni, um enn teir saktans kunnu vera undirhaldandi fyri tað … og soleiðis havi eg tað við stuttsøgunum “Fennika” hjá Anniku Skaalum, “Sexologurin” hjá Ludvíki á Brekku, “Tornið” hjá Jóni Thorsteinsson og “Svart hol” hjá Sámali Soll … skjótt lisnar og hampuliga undirhaldandi … og munnu tey ikki fara at vera at finna aftur í onkrum komandi Vencli?
Søgan “Sunnudagur” hjá Sólrún Michelsen gav mær tó eitt sindur meiri, tí hon er ikki líka beint fram sum hinar … hon reisir nakrar spurngar, sum tú mást arbeiða við, og ger, at eg mest sannlíkt vendi aftur til hana … kanska eg enntá fari at brúka søguna í míni undirvísing einaferð í framtíðini …
“Svongd” hjá norsku Merethe Lindstrøm, ið Jákup í Skemmuni hevur týtt, tori eg næstan við vissu at siga, at eg ætli mær at brúka í føroyskum komandi skúlaár … hon er spennandi upp á ein merkiliga paranoidan máta, og tá kanst tú saktans fáa eitt gott kjak burturúr …
Vencil hevur tó altíð verið annað og meiri enn bara eitt savn av stuttsøgum, og soleiðis er eisini hesaferð … Lív Róadóttir Jæger eigur til dømis nakrar stuttprosatekstir í Vencli nr. 15, og hon má gjarna senda tilfar innaftur, tí hesir tekstir eru so, at eg longu fleiri ferð havi gingið aftur á teir at njóta poetiska dráttin í teimum; billi mær ikki beinleiðis inn at skilja akkurát, hvat hon meinar við allatíðina, men kortini er har okkurt, okkurt eg ikki heilt fái skúgvað til viks … og í sambandi við skaldskap er tað eitt pluss, ikki so?
Yrkingar eru sum bótin – sjálv kraftin í skaldskapinum – tað, ið liggur eftir, tá alt annað er kókað burtur úr skaldsliga súpanarbollanum … og helst er tað orsøkin til, at eg ikki nevni tær fyrr enn nú móti endanum.
Randi Ward, sum áður hevur havt yrkingar standandi í Vencli, eigur seks helt stuttar yrkingar, sum Óla Jákup Niclasen hevur týtt. Onkursvegna kennist tað sissandi, tá hon í teirri seinastu staðfestir: himmalin er fullur/av betri børnum,/ ið bíða eftir beinagrind/míni at føðast úr … tí tað vissar sjálvt tann vesaligasta av okkum øllum um, at eisini tað menniskjað hevur týdning … og mær dámar væl ta tankagongdina.
Birna Svartá og Hans Erik Hansen eiga hvør sína yrking í tíðarritinum hesaferð. Hetta er fyrstu ferð hjá báðum, at tey hava latið ein av tekstum sínum prenta; tað mugu tey gjarna gera aftur …
Oddfríður Rasmussen hevur hinvegin latið nokkso fitt úr hondum á skaldsliga økinum eftirhondini, og hevur hann týtt tað, sum eftir er at nevna av tekstum í verandi Vencli.
Donsku yrkjararnir Claus Carstensen og Nina Malinovski teljast bæði millum skøld, eg ikki hevði varnast áður. Av teimum hjá Claus Carstensen dámar mær best hana, ið byrjar við setninginum tey funnu hann niðri við ánna … men mær dámar Ninu Malinkovski væl betur – Ikki fyrr enn her í myrkrinum/tá ið tú ert mær heilt nær/føli eg frástøðuna/okkara millum, soleiðis byrjar hon eina av yrkingunum, sum væl hevði kunnað verið lisin í samanbering við “Sunnumorgun” hjá Sólrún Michelsen ella “Svongd” hjá Merethe Lindstrøm, nú tað stundar til próvtøku kring landið alt.
Tað eru jú teir miðnámslærarar, ið hava havt á orði, at tað er líkavið, at teir ikki høvdu kunnað hildið lesiætlanina, var tað ikki fyri Vencil … og størri rós kann eitt tíðarrit fyri skaldskap á føroyskum valla fáa …
Persónliga eigi eg teir allar samlar, og hesin seinasti ger so avgjørt tað, at eg síggi fram ímóti tí næsta … kanska gert tú eisini tað?
Bergur Rasmussen


text:
Nú FINA fer at viðgera ‘superdraktirnar’, so verður kanska eisini neyðugt at viðgera hvat annað svimjarar kunnu ella ikki kunnu gera, undir draktini. Tí sambært Brent Rutemiller og SwimmingWorld Magazine er tað vorðið alt meira vanligt at svimjarar nýta tape undir draktina, til at hefta vøddabólkar saman, og millum kvinnur at ‘streymlinja’ seg meira longu áðrenn tey fara í draktina. Bæði menn og kvinnur royna eisini at styrkja miðjuna, við at vinda tape fast um kroppin. Í summum førum er tað kanska av læknaligum ávum, men møguleikin er heilt víst til staðar, at tað kann styrkja eisini frískar íðkarar.
‘In other news’, so er Craig Lord av álvara farin í hernað ímóti draktunum aftur, á www.swimnews.com. Tað er okkurt slag av 48 tíma marathon-skriving kallað “Suit Week Sequel”, sum seinasta døgnið ella so hevur viðført fylgjandi greinar:
- The Answer Has Been There Since Archimedes
- The Aquatic Signature And Flotation
- Suit Saga Reaches Rogge’s Realm
- What Floats Your Boat – You Or Your Suit?
- How To Fathom Flotation With A Valid Test
Fundurin hjá FINA eftir øllum at døma í morgin, fríggjadag 20. februar 2009.


text:
Tvær vikur eftir at Russland stongdi sín marknað fyri matvørum úr ES, USA, Noregi og øðrum londum verður leitað eftir øðrum møguleikum fyri at fáa til vega matvørur aðrastaðni. Tað sigur Christian A. Mordal, serfrøðingur í russiskum viðurskiftum, við Intrafish.
- Eg rokni við, at Russland fer at økja innflutningin av tilapia skjótt, og heilsufrøðiligu myndugleikarnir góðkenna nú innflutning úr nógvum øðrum tjóðum fyri at nøkta eftirspurningin í Russlandi, sigur Christian A. Mordal.
Mordal roknar við, at nógvur fiskur verður innfluttur úr Kina, Vietnam, Kili og Føroyum í framtíðini. Hann roknar nevniliga ikki við, at Russland megnar at nøkta tørvin á heimamarknaðinum við egnari framleiðslu, av tí at nógv tað mesta av russiskum fiski verður framleiddur har eysturi í landinum, meðan størsti parturin av fólkinum býr í vestara partinum. Tí hava russiskir myndugleikar eisini broytt almennu avgjøldini á flutning fyri at gera tað lættari at flyta vøruna millum hesar partarnar av landinum.
Í dag innflytur Russland umleið eina hálva millión tons av sjómati.


text:
Orð og lag: Åge Samuelsen
Týtt: Svenning av Lofti
1. Áh, Jesus, tú mín Frelsari og Harri,
so ríklig náði tín og miskunn er.
Eins og Maria eg tær komi nærri
til føtur tínar – hetta hvíld mær ber.
Mín Frelsari, títt kæra navn eg teski,
úr hjartadýpinum eg prísi tær.
Mín Jesus, inniliga eg teg elski,
tín náðisól nú lýsir fyri mær.
2. Nú fjaldur eri eg í tíni náði,
títt Orð er vorðið fóti mínum ljós.
Í royndarstundum nýggja kraft eg fái,
tín Andi leiðir meg á lívsins kós.
Lat altíð eldin mær í barmi brenna,
tín kærleik fylla lat meg dag um dag,
so eg kann læra onnur teg at kenna
og sál mín tæna tær við ídni glað.
3. Mítt ynski er at vera tær til gleði,
at tæna tær og lýsa øðrum veg.
Takk, at tú gevur kraft á lívsins vegi
at lýsa sum ein stjørna fyri teg.
Tú ert mítt lív, mín sigurskraft og megi,
mín lovsongur á royndarkendu ferð,
inntil eg hitti teg á dýrdardegi
og síggi teg, mín Jesus, sum tú er.


text:
Tveir nýggir nevndarlimir í MáF
Á aðalfundi 10. mars komu tveir nýggir limir inn í nevndina í MáF. Tríggir nevndarlimir stóðu fyri vali - Noomi Reinert og Rúna Mortensen stillaðu báðar upp aftur, meðan Beinta Flóvinsdóttir ikki stillaði upp aftur. Noomi Reinert, sum hevur sitið sum forkvinna í nevndini seinastu árini, varð vald inn aftur umframt tveir nýggir limir - Jákup Dahl Wardum úr Havnar Sjónleikarafelag og Ann Mari J. Midjord úr Klaksvíkar Sjónleikarafelag. MáF takkar fyrrverandi nevndarlimunum og bjóðar báðum nýggju limunum vælkomnan í nevndina.
Nevndin hevur skipað seg og sær soleiðis út:
Noomi Reinert, forkvinna
Ebba Sofía Kruse, næstforkvinna:
Hilmar Joensen, kassameistari
Jákup Dahl Wardum, nevndarlimur
Ann Mari J. Midjord, nevndarlimur
Varalimir: Maj-Britt W.H. Jacobsen og Aðalbjørg Linklett


text:
Grøvin er tóm, Jesus er risin upp. Her eru nøkur bíbliuvers um uppreisnina:
Lovaður veri Guð og faðir várs Harra Jesu Krists, sum eftir miklu miskunn síni hevur endurføtt okkum til livandi vónar fyri uppreisn Jesu Krists frá deyðum (1 Pætur 1:3)
Men eg veit, at loysnari mín livir, yvir dustið skal málsmaður rísa upp. Tá ið húð mín er burturtærd, skal eg tó frá holdi mínum skoða Guð. (Job 19:25-26)
Men Guð skal loysa mína sál út av heljarhondum, tí hann meg til sín skal taka. (Sálm 49:15)
Jesus segði við hana: «Eg eri uppreisnin og lívið; tann, sum trýr á meg, skal liva, um hann so doyr (Jóh 11:25)
Men eingilin tók til máls og segði við kvinnurnar: «Tit mega ikki ræðast! Tí at eg veit, at tað er eftir Jesusi, hinum krossfesta, tit leita. Hann er ikki her, tí at hann er risin upp, sum hann hevur sagt. Komið higar og síggið staðin, har sum Harrin lá! (Matt 28:5-6)
Síðan sigur hann við Tummas: «Kom higar við fingri tínum og síggj hendur mínar, og rætt hond tína higar og legg hana í síðu mína, og ver ikki vantrúgvin, men trúgvandi.» Tummas svaraði og segði við hann: «Harri mín og Guð mín!» Jesus sigur við hann: «Av tí at tú hevur sæð meg, hevur tú trúð. Sælir eru teir, sum ikki sóu, og trúðu tó!» (Jóh 20:27-29)
Tí at um tú játtar við munni tínum, at Jesus er harri, og trýr í hjarta tínum, at Guð vakti hann upp frá deyðum, tá skalt tú verða frelstur; tí at við hjartanum verður trúð til rættvísi, men við munninum verður játtað til frelsu. (Róm 10:9-10)
Og tá ið eg sá hann, fall eg niður fyri føtur hansara, sum var eg deyður, og hann legði høgru hond sína á meg og segði: «Óttast ikki! Eg eri hin fyrsti og hin síðsti og hin livandi; og eg var deyður, men sí, eg eri livandi um aldur og allar ævir; og eg havi lyklar deyðans og heljar. (Opinb 1:17-18)
Men tá ið nú verður prædikað, at Kristus er risin upp frá deyðum, hvussu kunnu tá summir tykkara millum siga, at uppreisn av deyðum er ikki til? Men er uppreisn av deyðum ikki til, tá er Kristus ikki heldur risin upp; vmen er Kristus ikki risin upp, tá er prædika okkara fáfongd, tá er eisini trúgv tykkara fáfongd. Men vit koma tá eisini at roynast sum lygivitni um Guð, av tí at vit hava vitnað móti Guði, at hann reisti upp Krist, sum hann ikki hevur reist upp, so framt sum deyð ikki rísa upp. Tí at rísa ikki deyð upp, tá er Kristus ikki heldur risin upp; men er Kristus ikki risin upp, tá er trúgv tykkara til einkis, tá eru tit enn í syndum tykkara, og tá eru eisini tey glatað, sum sovnað eru burtur í Kristi. Er tað bert í hesum lívi, at vit hava sett vón okkara til Krists, tá eru vit tey syndarligastu av øllum menniskjum. Men nú er Kristus risin upp frá deyðum sum frumgróðurin av teimum, sum sovnað eru burtur. (1 Kor 15:12-20)
Tí at so elskaði Guð heimin, at hann gav son sín, hin einborna, til tess at ein og hvør, sum trýr á hann, ikki skal glatast, men hava ævigt lív. Tí at ikki sendi Guð sonin í heimin, til tess at hann skal døma heimin, men til tess at heimurin skal verða frelstur við honum. (Jóh 3:16-17)
______________________________________________________________________________________________________________________________________________
Lagt út: Ásbjørn Jacobsen


text:
Bílegg eitt loyniorð til fleiri kort
Fleiri kort - eitt loynital
Tað ber til at fáa sama loynital til øll tíni gjaldskort í Eik, so tú sleppur undan at skula minnast fleiri ymisk loynitøl – og tað kostar ikki eyka.
- Dankort
- Visa/Dankort
- MasterCard
- MasterCard debit
- MasterCard Business-kort
- og myndakort
Fyrst og fremst er tað lættari hjá tær at minnast eitt loynital heldur enn fleiri. Hetta er eisini tryggari við tað, at ikki er neyðugt at skriva loynitalið niður, tá tú bara hevur eitt at minnast til.
Allir kundar, sum hava fleiri enn eitt kort, kunnu bíleggja felags loynital til síni kort. Tá tú hevur valt eitt loynital til fleiri kort, verður hetta loynital galdandi fyri øll tíni kort, tá tey verða skift. Tú velur eitt sokallað høvuðskort, sum avger loynitalið.